Kisaraportit | Stig\nKisa 4 kisaraportti: Voitto! Radalla ja kabinetissa\nKisa 3 kisaraportti: Osuma ja pari hutia\nLast modified on 2012-10-12 16:24:57 GMT. 0 comments. Top.\nLast modified on 2012-09-05 07:53:51 GMT. 0 comments. Top.\nKauden viimeinen sarjakisa. Pistetilanne tiukempi kuin Suomen tupakkalaki. Stig roikkuu kynsin, hampain ja kaikin käytettävisä olevin välinein top 10:n syrjässä kiinni. Näistä lähtökohdista käynnistyi taistelu, jonka lopputulos tulisi pitkälti määrittämään tulkittaisiinko kausi menestykseksi vai jossiteltaisiinko vielä vuoden verran lisää..\nLähtöpaikka 2; Sijoitus 2; Paras kierrosaika 58,041; YouTube, YouTube2\nTerolla oli edellisestä kisasta voitto CV:ssä ja nyt lähtöpaikka eturivissä, joten tavoitteetkin olivat luonnollisesti korkealla. Erä oli kuitenkin siinä mielessä hankala, että heti perästä lähti useampikin kärkitiimi, eli mistään viimekisan tyyppisestä turvavälistä oli turha haaveilla. No ei muuta kuin lähdöstä kärkeen ja sitten irtautumisyritys. Ei onnistunut. Tiimi 778 tuli heti avauskierroksella ohi. Stigin kilpurissa oli kuitenkin parempi suoranopeus, joten toisen kierroksen alussa Tero kuittasi itsensä takaisin kärkeen vain tullakseen uudelleenohitetuksi kolmosmutkassa. Tässä vaiheessa Tero turvautui ennakkoon mietittyyn B-suunnitelmaan ja jäi kyttäämään johtajan takapuskuriin. Ideana oli tietysti olla hukkaamatta aikaa kisan alkuvaiheessa keskinäiseen nahisteluun, ajaa karkuun muilta ja selvittää paremmuus sitten viimeisillä kierroksilla. Suunnitelma toimi mainiosti yhtä poikkeusta lukuunottamatta. Poikkeuksen nimi oli Team Viemerö. Kuudennella kierroksella duo laajeni trioksi ja Tero päätti tehdä peliliikkeensä. Pääsuoran päässä seitsemännen kierroksen aluksi kärkeen. Homma eteni mainiosti kun kaksi muuta kärkikaveria alkoivat mittelemään keskenään ja Tero sai nykäistyä pienen kaulan. Valitettavasti ko kuskit löysivät yhteisen ajolinjan ja kuroivat väliaikaisen johdontyngän nopeasti kiinni. Ja menivät pirulaiset vielä ohikin. Hetken vaikutti, että Terolla oli vaikeuksia pysyä porukassa mukana, mutta viimeisen kierroksen alkaessa tiivis nippu oli taas kasassa. Ja siinähän kävi sitten sillä tavalla onnellisesti, että kuutos- ja seiskamutkan välisellä suoranpätkällä kaverit ottivat sen verran kontaktia, että Tero siirsi Stigin toiseksi. Ruutulipulla ero voittajaan oli vain muutama kymmenys, mutta ei harmittanut. Tuli nimittäin taktisesti viisaan ajon päätteeksi hyvä sijoitus ja sen mukana mahtavat pisteet juuri silloin kuin niitä eniten tarvittiin. Tärkeä kisapäivä lähti erinomaisesti käyntiin.\nPää suorassa pääsuoralla\nLähtöpaikka 8; Sijoitus 7; Paras kierrosaika 58,282; YouTube\nJonin erä oli pirullisesti rakennettu. Lähtöpaikka melko alhaalla ja lähes kaikki nopeat tiimit perässä. Siinä oli kaikki katastrofin ainekset kasassa, mutta kuitenkin tilauksessa oli vähintään top 8 sijoitus ja sen mukaiset pisteet. Lämmittelykierroksella Stigin auton moottori hieman niskoitteli, mutta se osoittautui onneksi vain väliaikaiseksi ongelmaksi ja kisassa peli soi duurissa. Startissa Joni putosi yhdeksänneksi, ekalla kierroksella kymmenenneksi ja hieman myöhemmin vielä pykälää alemmaksi. Tässä vaiheessa Joni ajoi viimeisenä erittäin tiiviissä kahdeksan tiimin paketissa, jossa sijoituksista tapeltiin kuin hullujen päivien tarjouksista. Ja sehän kostautui. Kuudennella kierroksella tapahtui vääjäämätön ja kolme tiimiä poistui hetkeksi nipusta nurmikon puolelle. Onneksi Stig ei ollut siinä joukossa mukana. Vääntö jatkui sitten viiden nipussa, jonka perällä Joni kaasutteli ja eräsijoitus oli tässä vaiheessa kahdeksas. Liipasimella oli kuitenkin tiimi numero 60, jonka kimppuun Joni kävi uuden niskatuen pitäessä aivot suorassa. Muutaman torsoksi jääneen ohitusyrityksen jälkeen Joni suoritti nousun seitsemänneksi pari kierrosta ennen maalia. Se sijoitus kesti ruutulipulle asti ja näin toisestakin erästä herahti Stigille kelpopisteet. Tässä vaiheessa sarjataulukon pistekehitys suhteessa lähimpiin kilpailijoihin alkoi näyttää erittäin lupaavalta, joten syystäkin kuski nakkeli maalissa niskojaan. Stig oli ottanut top 10 sijoituksesta henkisen niskalenkin ja Miikan tehtäväksi jäi vääntää asialta lopullisesta niskat nurin.\nLähtöpaikka 14; Sijoitus 4; Paras kierrosaika 58,617; YouTube\nMiikalla lähtöpaikka joukon peräpäässä ja edessä täsmällinen tavoite. Pisteitä oli nimittäin kisatapahtuman aikana laskettu sen verran tarkasti, että tiedettiin Stigin jo varmistaneen top kymppi sijoituksen sarjassa, jolloin uudeksi tähtäimeksi otettiin erän kuudes paikka joka toisi yhdeksännen sijan fossiilisarjassa. Lähdössä Miika tempoi menemään kaksi mutkaa tutulla tehokkuudella, mutta kolmosmutkassa edessä kolisi ja Big Stig oli väärään aikaan väärässä paikassa. Miikalla ei ollut tilaa väistää minnekkään, vauhti tyssäsi edellä pyörähtäneeseen autoon ja sijoitus putosi lähes hännille. Tätähän tähän kaivattiin kuin potkua munille. Tilanne vaikutti lähes mahdottomalta, mutta kuten kokeneet tietävät, kaikki on mahdollista paitsi pyöröovista hiihtäminen. Miika rimpoi ajokoiran päättäväisyydellä eron kiinni edellä ajaneeseen joukkoon ja alkoi metsästää ohituspaikkaa sarvikuonon hienotunteisuudella. Yksi kerrallaan Miika napsi päänahkoja vyölleen ja katsomossa yritettiin ekstrapoloida että ehtiikö ukko kuudenneksi ennen kuin kierrokset loppuvat. Loppujen lopuksi ei tarvittu kuin 12 kierrosta kun Miika nousi kärkikuusikkoon ja kun oli kerran ohitusten makuun päässyt, niin kierrosta myöhemmin vielä viidenneksi. Sillä sijalla Miika ajoi myös maaliin lyöden Team Viemerön selkeällä neljän sadasosan erolla. Katsastuksessa viides sija muuntui vielä neljänneksi yhden edellä maaliin päätyneen tultua hylätyksi alipainoisena. Aivan mahtavaa.\nKauden 2012 viimeinen sarjakisa onnistui Stigiltä aivan tavoitteiden mukaisesti, elikä vähintäänkin loistavasti. Yksikään erä ei ollut helppo ja jokaisessa Stig kuskit tekivät vakuuttavaa tulosta. Tästä palkintona Stig ottaa jättiharppauksen fossiilisarjan hierarkiassa nousten viime vuotiselta 17:ltä sijalta kokonaispisteiden yhdeksänneksi. Sijoitus kisatapahtumassa oli viides (Stigin paras), sarjapisteitä saalistettiin tiimin ennätystä sivuten 92 ja koko vuoden saldo on 453. Ei siis ihme, että ilmassa oli suuren urheilujuhlan tuntua..\nKierroksia Stig huristeli tällä kertaa 91 kappaletta (54 kisaerissä ja 37 lämmittelyssä).\nLast modified on 2012-08-21 10:24:50 GMT. 0 comments. Top.\nLast modified on 2012-08-22 18:34:14 GMT. 0 comments. Top.\nStig palasi reilun kuukauden pituiselta kesätauolta kisaamaan loistavissa tunnelmissa. Edellisestä kisasta oli näppeihin jäänyt erinomainen tulos ja tauolla kisa-auto oli tuunattu entistäkin parempaan iskuun, mitä todisti testeissä kuluneilla renkailla ajettu tiimin kierrosennätys. Kaikki näytti lämmittelyssä pelottavan hyvälle Teron parannettua kierrosennätystä edelleen lukemiin 57,208 (alipainoisena). Nyt ei tarvitsisi muuta kuin konvertoida vauhti tuloksiksi.\nLähtöpaikka 3; Sijoitus 16; Paras kierrosaika 58,306; YouTube\nMiika lähti pitkästä aikaa kärjen tuntumasta ja ennen kisaerää herra oli asiasta hieman hermona. Ärhäkkänä lähtijänä maineensa luonut Big Stig nosti itsensä lähdössä toiseksi, mutta putosi ensimmäisellä kierroksella hetkellisesti takaisin kolmanneksi. Suunta oli kuitenkin vääjäämättä kohti kärkeä, jonne Miika kiilasi itsensä neljännen kierroksen alussa. Sen jälkeen alkoi tiukka vääntö tiimin numero 5 kanssa. Peruskuvio oli sellainen, että Miika ohitti pääsuoran päähän ja tuli itse kuitatuksi kolmosmutkan jarrutuksessa. Kymmenennen kierroksen tienoilla Miika onnistui kuitenkin vakiinnuttamaan johtonsa ja takaa-ajajien kahinoidessa keskenään jopa vetäisemään pienen eron. Se ero oli kuitenkin ajettu kiinni viimeisen kierroksen alkuun mennessä ja loistavan trillerin huipennuksen ainekset olivat täydellisesti kasassa. Valitettavasti tyylilaji muuttui silmänräpäyksessä tragediaksi, kun Stigin kilpurista napsahti taka-akseli poikki tasan kierrosta liian aikaisin juuri Miika ylittäessä maalilinjan. Kisa jäi sitten siihen ja unelma voitosta vaihtui ohjauskyvyttömän ruohonleikkurin rooliin Tattiksen pääsuoran penkereellä. Tapahtuman kuvaaminen pikku pettymykseksi on vähän sama kuin luonnehtisi ydinräjähdykstä pikku nipistykseksi ja Miika itse oli ymmärrettävästi suhteellisen turhautunut. Vaan on näitä viimeisen kierroksen teknisiä keskeytyksiä johtoasemasta sattunut paremmissakin piireissä; kysykää vaikkapa Häkkisen Mikalta tai Räikkösen Kimiltä..\nLähtöpaikka 10; Sijoitus 12; Paras kierrosaika 58,103\nMiikan onnettomuutta seurasi järkyttävän kiihkeä tekninen operaatio, jossa ensin yritettiin siirtää taka-akselia vara-autosta kisa-autoon ja sen osoittauduttua mahdottomaksi, vara-auton tuunaaminen kisakuntoon. Välillä näytti todella pahalta, mutta Joni saatiin kuin saatiinkin lähtöruudukkoon. Se tosin meni niin tiukille, että viimeistä rengasta kiinnitettiin samalla kun autoa siirrettiin juosten lähtöpaikalle ja bensaletku tajuttiin kiinnittää vasta kun auto ei käynnistynyt radalle lähdön hetkellä. Tämän härdellin seurauksena Joni ampaisi radalle ilman mitään mahdollisuutta keskittymiseen ja allaan aivan eri auto kuin mihin oli kisasäädöt ja tuntuma haettu. Se näkyi varsinkin erän alussa, kun Joni putosi kolme sijaa kolmanneksitoista. Vähitellen Middle Stig sai kuitenkin juonesta kiinni ja nosti itsensä takaisin kymmenenneksi. Sen jälkeen edessä oli tyhjää baanaa ja Joni alkoi imeä eroa edessä matkanneeseen ryppääseen kiinni kuin kaasumyrkytyksen saanut iilimato. Viitisen kierrosta ennen maalia Joni oli mukana taistossa ja muutama kierros eteenpäin, niin edessä pari kisaajaa ottivat sen verran kontaktia, että Joni puikkasi kahdeksanneksi. Joni kävi kovaa vääntöä seitsemännestä sijasta ja oli sen kuutosmutkan ohituksella voittanut itselleen kunnes kolisi vähän isommin. Kilpakumppani ei ilmeisesti ymmärtänyt milloin pitää antaa periksi ja Jonin jo käännyttyä sisään seiskamutkaan, kaveri kiipesi Stigin takarenkaan päälle murjoen Stigin ilmanputsarin sekä Jonin kyljen/olkapään sekä pyöräyttäen itsensä ja Jonin nurmikolle. Molemmat pääsivät vielä takaisin radalle, mutta kisa oli pilalla ja ruutulipulle ajettiin viimeisinä Jonin ollessa kuitenkin kolarikallen edellä. Kahden muun tiimin keskeyttäessä ja kahden tultua hylätyiksi alipainoisina tuli loppusijoitukseksi 12. Ei hyvä, mutta toisaalta kyseessä oli Stigin vuoden eka kisakolari, eli tulkitsemme tämän tilastotappioksi.\nLähtöpaikka 9; Sijoitus 5; Paras kierrosaika 57,804; YouTube\nKahden murskapettymyksen jälkeen Teron tehtäväksi jäi pelastaa mitä pelastettavissa oli. Käytössä siihen oli edelleen puuttelliset työkalut, eli kakkosauto. Lähtöpaikka tosin parani jo ennen kisaa ruudusta 15 peräti ruutuun 9 poisjääntien ja edellisten erien kolareiden verotettua osallistujakaartia rankalla kädellä. Avauskierroksella tuli yksi sija takkiin, mutta sen jälkeen Tero napsi sveitsiläisen käkikellon tarkkuudella yhden päänahan per kierros päätyen viiden kierroksen päätteeksi kukkumaan sijalle kuusi. Siinä vaiheessa kisa muuttui yksitoikkoiseksi kun ero edellä ajaviin ei kaventunut vaikka millaisella raivolla yritti autoa viedä. Näin oltaisiin menty loppuun asti ellei toinen neluritiimeistä (23) olisi pyöräyttänyt yhden kisaajan suhteellisen brutaalilla liikkeellä, josta Stig hyötyi yhden sijan verran. Lopputulos oli viides sija mitä on pidettävä kohtuullisena päivän kaikkien vastoinkäymisten jälkeen. Vaan harmittaahan se silti kun tietää kuinka paljon parempaan rahkeet olisivat riittäneet, jos se hemmetin taka-akseli olisi kestänyt..\nSavua ja tuskaa\nMayojen kalenterin mukaan maailman loppu tulee kuulemma vuonna 2012. Stigin kalenteri tarkentaa päivämääräksi 1. elokuuta. Stigin kaikkien aikojen kovin vauhti muuttui kauden huonoimmaksi tulokseksi. Ja vieläpä epäinhimillisen julmalla tavalla. Kahden erän tulos tuhoutui aivan kalkkiviivoilla ja viimeisen erän kohtuutulos oli niiden rinnalla laiha lohtu. Sarjapisteitä napsahti koleat 72, mutta sarjataulukossa takkiin ei tullut lainkaan, koska Stigillä oli varastossa suhteellisen hyvät pisteet, jotka nyt siis tulivat mukaan yhteispisteisiin. Päinvastoin Stigin sarjasijoitus nousi kymmenenneksi. Mutta jatkossa vastaavaa luksusta ei enää ole, joten tästä eteenpäin jokaisesta epäonnistumisesta rokotetaan rankemmalla kädellä. Tänä mustana keskiviikkona Stig kulutti Tattiksen asvalttia 84 ratakierroksen verran (52 kisaerissä ja 32 lämmittelyssä). Näistä 48 uudella autolla ja 36 vanhalla.\nLast modified on 2012-06-28 18:21:19 GMT. 0 comments. Top.\nStig starttasi kauden kolmanteen kisaan ensimmäistä kertaa urallaan varamiehisenä Miikan ladatessa akkujaan Espanjan suunnalla. Siksipä Forecan sääoraakkeleiden ennustama sade ei kuullostanut ollenkaan mukavalta. Viime kisan lämmittelyssä niskuroineen moottorin ongelmat oli paikallistettu kaasarin suunnalle ja nyt tuo ruotsalaisen koneteollisuuden helmi oli taas kiinni kisa-autossa. Tälläkään kertaa lämmittely ei sujunut aivan ongelmitta pyörän navan pinnapultin katkettua. Vara-autosta saatiin kuitenkin varaosat, joten siitä ei kisalle aiheutunut sen kummempaa haittaa. Lisäksi lämmittelyssä säädettiin keulaa kapeammaksi, mikä paransi selkeästi ohjaustuntumaa. Ja sehän näkyi kisassa..\nNopeutta ja meriittejä\nLähtöpaikka 13; Sijoitus 2; Paras kierrosaika 57,990\nHieman ennen ekaa starttia taivaalta ripsaisi hieman vettä, mutta onneksi niin vähän ettei tarvinnut alkaa modaamaan autoa sadesäätöihin. Tero starttasi matkaan ruudusta 13. Lähtö oli suhteellisen konservatiivinen ja ensimmäiseltä kierrokselta Stig ohitti maalilinjan sijalla 11. Sen jälkeen Tero napsi joka kierros 1-2 päänahkaa kunnes löysi itsensä kuudennen kierroksen päätteeksi sijalta viisi ja edestään jonkin verran tyhjää baanaa. Fast Stigiltä meni viitisen kierrosta ajaa edessä tempoillut nippu kiinni ja muutaman kierroksen kyttäilyn jälkeen Tero pyyhälsi pääsuoran päässä neljänneksi. Se olisi jo sellaisenaan ollut erinomainen tulos, mutta toiseksi viimeisellä kierroksella tuli vielä paikka iskeä kun kaksi edessä olevaa tiimiä ottivat pientä kontaktia ykkösmutkassa. Tämä avasi Terolle paikan kuitata molemmat sisäkautta kolmosmutkan jarrutuksessa. Ahdasta oli, mutta onnistui. Maaliin Tero ajoi kakkosena ja lisämeriitiksi jäi vielä erän nopein kierrosaika. Ihan huonolle kuskille Tero ei myöskään hävinnyt, sillä voittaja-autossa istui moninkertainen kartingin suomenmestari ja pikkuformuloilla Euroopan ratoja kierrellyt Aki Rask.\nLähtöpaikka 4; Sijoitus 5; Paras kierrosaika 58,130\nJonilla lähtöpaikka kärjen tuntumasta ja tulosodotukset sen mukaisesti korkealla. Sään jumalat pitivät kuskia taas jännityksessä pikku sadekuuron muodossa sekä ennen kisaa että kisan aikana. Vettä tuli kuitenkin sen verran minimaalisesti, ettei sillä ollut mitään vaikutusta ajamiseen. Jonin kisa lähti hyvin käyntiin äijän tapellessa itsensä heti lähdössä kolmanneksi ja siitä edelleen toisella kieroksella toiseksi. Tosin samalla kierroksella tuli vielä pudotus kolmanneksi neluritiimin rynniessä edelle. Viidennellä ja yhdeksännellä kierroksella tuli vielä yhdet sijoitukset takkiin. Näistä ensimmäinen oli hieman kyseenalainen ja ohittanut kuski itsekin viittoili Jonille anteeksi pyytäen ja oman ”virheensä” tunnustaen. Tästä eteenpäin superjännittävä kisa kehittyi niin, että viiden kärkitiimin nippu pysyi hyvin kasassa ja Joni siinä joukon jatkona. Middle Stigin nopeus riitti hienosti kärkiviisikon mukana pysymiseen, mutta ei aivan kunnolliseen ohitusyritykseen. Niinpä Joni ylitti maalilinjan viidentenä. Erän tasaisuudesta kertoo kaiken oleellisen se, että Joni jäi erän voittajalle alle 1,3 sekuntia.\nTomppa valmiina debyyttiin\nLähtöpaikka 10; Sijoitus 6; Paras kierrosaika 58,302\nKeikkakuskina Stigin väreissä debytoi Ralli Stig, joka sprinttasi matkaan kymmenennestä ruudusta ja varamies pistikin pystyyn kunnon taistelun nyt jo aurinkoiseksi muuttuneessa säässä. Heti avauskierros oli ehkä tapahtumarikkain ikinä Tompan työntäessä kolmosmutkassa nokkansa väärään paikkaan ja tippuen sen seurauksena joukon toiseksiviimeiseksi. Homma kuittaantui hämmästyttävästi jo ensimmäisen kierroksen lopussa kun keskijoukko onnistui kehittämään varikon edessä suoralla sen verran totaalisen härdellin, että koko pakka meni aivan sekaisin. Yksi tilanteen hyödyntäjistä oli Tomppa, joka oli ekan kierroksen täyttyessä jälleen kymmennes. Kuuden sijan menetys ja kuittaus yhden kierroksen aikana ilmentää epäilemättä jonkin sortin lahjakkuutta.. Tästä eteenpäin Ralli Stig kimpoili kisaajien seassa kuin pallosalama. Tiukkoja tilanteita riitti joka kierrokselle useampia, radikaaleimpana kahdeksannen kierroksen yhteenotto loivassa kakkosmutkassa, josta Tomppa ansaitsi varoituksen Stigille. Se oli vasta Stigin kilpauran toinen edellisen tullessa Miikan avauskisassa. Eli sijaisen ja sijaistettavan kisa-asenne ainakin oli yhdenmukainen. Katsojien verenpaineen kannalta onneksi tilanne radalla rauhoittui viimeisen kuuden kierroksen ajaksi Tompan löydettyä paikkansa kuudentena turvavälin ollessa riittävä sekä eteen että taakse. Kaikenkaikkiaan erinomainen taistelu-debyytti Ralli Stigiltä.\nStig lähti kisatapahtumaan vajaamiehistöllä hieman epävarmoin tunnelmin, mutta tuli illan päätteeksi ulos Tattiksen varikkoalueelta pelkkää onnistumisen usvaa säteillen. Pisteitä nimittäin ropsahti kassakaappin peräti 92 kappaletta, mikä on jälleen tiimin uusi ennätys. Jokainen kuski onnistui ja taskuun tarttui samalla yksi erän nopein kierrosaika ja Stigin kaikkien aikojen toiseksi paras eräsijoitus. Kisatapahtuman yhteispisteissä Stig oli jaettu seitsemäs (uusi enkka) ja sarjataulukossa nousua tuli sijalle 12. Näillä fiiliksillä on erittäin hyvä jäädä hieman reilun kuukauden mittaiselle kesätauolle, jonka aikana Stig on jo bookannut itselleen teknisiä huoltotoimia. Toivottavasti radallekin ehditään. Tällä kertaa Stig keräsi ratakierroksia 71 kappaletta (54 kisaerissä ja 17 lämmittelyssä).\nLast modified on 2012-06-14 17:43:54 GMT. 0 comments. Top.\nStig saapuu kauden kakkoskisaan epäilyttävän itsevarmuuden sumentamana. Tarkoitus on jatkaa avauskisassa hyväksi havaittua varmasti maaliin kolinat minimoiden -taktiikkaa ja lunastaa taas tuliaisiksi kunnon pistesaalis. Lämmittelyssä kaikki suunnitelmat ja odotukset heittivät kuitenkin häränahteria kisakoneen kieltäydyttyä käynnistymästä. Keskikiivaan ähellyksen jälkeen kone suostui käynnistymään ja kävi iloisesti – kahden mutkan ajan. Ei muuta kuin auto työntäen varikolle ja koneen vaihto superkiivaalla ähellyksellä. Kivaa oli kuin kiirastulessa. Varakone kyllä pärisi mallikkaasti, mutta tämän episodin seurauksena Stig ehti ajaa lämmittelyssä kierroksia tasan nolla, joten ajotuntuma ja säädöt olivat jossain määrin arpapeliä.\nLähtöpaikka 12; Sijoitus 5; Paras kierrosaika 58,343\nSanovat ettei salama iske kahdesti samaan paikaan. Olivat väärässä. Miika nimittäin lähti avauskisaan keskiryhmästä ja suoritus oli sen verran briljantti, että pakkohan se on yrittää toistaa heti uudestaan. Ja onnistuihan se. Ensimmäiseltä kierrokselta Miika ylitti maalilinjan kymmenentenä ja napsi sitten edellään ajavia yksi kerrallaan kunnes löysi itsensä seitsemänneltä sijalta. Porukkaa oli kuitenkin aivan lähituntumassa sekä edessä että takana, eli peli oli vielä täysin avoin. Tällä kertaa onni oli Stigin puolella kun kaksi veijaria kilkkasivat itsensä ulos taistelusta suoraan Miikan edestä. Kaikki lahjat otetaan vastaan ja Miika kurvaili ruutulipulle lähtöpaikkaan nähden erinomaisella viidennellä tilalla.\nLähtöpaikka 3; Sijoitus 5; Paras kierrosaika 58,165\nViimeeksi kun Tero ampui kärjen tuntumasta matkaan, tuloksena oli erävoitto. Nyt vähempikin riittäisi, mutta kunnon tulos oli epäilemättä hakusessa. Lähtö meni kohtuullisesti, mutta kolmosmutkassa tuli yksi sija takkiin ja toisen kierroksen lopussa vielä muutama lisää. Eli paremminkin voisi homma sujua. Tero sai kuitenkin pikkuhiljaa otteen kisarytmistä ja epäoptimaalisesti käyttäytyvästä autosta. Seitsemännellä kierroksella yksi kilpakumppani tuli perä edellä vastaan ja Tero painui pääsuoralla ohi viidenneksi. Sen jälkeen armoton puristus päälle, mutta mikään ei auttanut ja ero eteenpäin ei pienentynyt. Vauhti ei yksinkertaisesti tällä kertaa riittänyt enempään ja lopputuloksena oli viides sija. Hieman enemmän oli odotuksissa, mutta turha nuristä kun kaikki edelle ajaneet olivat kierrosajassa mitattunakin nopeampia.\nLähtöpaikka 14; Sijoitus 10; Paras kierrosaika 58,604\nPiiiitkästä aikaa oli Jonin vuoro lähteä jälkijoukosta, joten odotettavissa oli tukku hiuksia nostattavia ohituksia pääsuoran päähän. Miikan ja Teron ajaessa poikkeuksellisen puhtaat kisaerät osoittautui Joni tämän kisatapahtuman action maniksi. Kisan ensimmäiset kuusi kierrosta Joni pykisteli vielä sijoilla 13-14, mutta sitten alkoi näyttävä nousuoperaatio, missä Joni ohitteli sekä pääsuoralla että radan takaosissa nipun kilpakumppaneita. Pääosin ohitukset olivat tiukkoja (ainakin pääkatsomossa unohdettiin välillä hengittämisen jalo taito) mutta puhtaita. Tiimin numero 30 kanssa oli kuitenkin enemmän ohjelmaa, kun kyseinen kuski rupesi peittelemään ohitusta vasta siinä vaiheessa kun Joni oli jo rinnalla. Joni vei häirinnästä huolimatta liikkeen vääjäämättä menestyksekkääseen päätökseen, mutta sen verran takapuskuri otti siinä damagea, että vasemman puolen kiinnitys petti ja kyseinen osa alkoi raahaamaan. Onneksi kierroksia oli enää reilut kaksi jäljellä, joten Joni olisi pystynyt ajamaan maaliin vaikka teknistä lippua olisi näytettykin. Lopputulemana oli siis kymmenes sija ja sen mukaiset 25 sarjapistettä.\nStig ajoi toisen kerran peräkkäin oikein pätevän kisasuorituksen. Apokalyptisestä harjoitussessiosta ja hieman puutteellisesta teknisestä paketista huolimatta tuloksena oli kaksi kohtuullisen hyvää kisaerää ja yksi häikäisevä. Pisteitä kammettiin omaan laariin 85 kappaletta, mikä on muutama vähemmän kuin edellisessä kisassa mutta enemmän kuin yhdessäkään kisassa aikaisempina vuosina. Nälkä kasvaa syödessä ja jano juodessa.. Sarjataulukossa Stigin sijoitus putosi hyvistä pisteistä huolimatta peräti kuusi pykälää sijalle 15 (jaettu 13). Tämä selittyy sillä, että kun kolme huonointa kisaa pudotetaan laskuista ulos, ne tiimit joilla tulostaso on ailahdellut enemmän saavat vähentää huonot eränsä pois. Stigillä ei varsinaisesti ole ollut huonoja eriä lainkaan ja jatkossa jos sellaisia tulee, ne menevät vähennykseen. Monilla muilla vastaavaa pelivaraa ei ole. Jatkamme siis tasaisen hyviä suorituksia ja odottelemme sarjatilanteen korjaavan itse itsensä. Stig kiersi Tattarisuon radan 54 kertaa (kaikki kisaerissä eli nolla lämmittelykierrosta). Ensi kerralla lämmitellään paremmin.\nLast modified on 2012-05-25 10:21:22 GMT. 0 comments. Top.\nStig on perinteisesti lähtenyt kauden avauskisasta kotiin monumentaalisen pettymyksen vallassa. Sen jälkeen koko loppukausi onkin mennyt sarjasijoituksilla mitattuna tuskallisen hitaaseen toipumiseen. Tällä kertaa on tarkoitus rikkoa traditio ja ajaa ehjät kolme kisaerää, vaikka se sitten tarkoittaisikin hieman optimituloksia heikompia loppusijoituksia. Vauhdin suhteen ilmassa on viime vuotista enemmän kysymysmerkkejä, koska Stig ei ole tällä kaudella ajanut vielä metriäkään uusilla renkailla ja uusien tiimien osalta varikolla liikkuu hurjia huhuja. Mutta nyt loppuu arvailu ja totuus selviää radalla.\nKauden eka startti\nLähtöpaikka 4; Sijoitus 7; Paras kierrosaika 58,037\nViime vuonna Joni sai usein suhteellisesti suurimman hyödyn tuoreiden kumien tarjoamasta lisäpidosta. Siksipä ukko sijoitettiin ekaan erään ja neljänteen ruutuun beesaamaan kolmea edestä lähtevää tiimiä, jotka edellisvuoden tulosten perusteella ovat Stigiä nopeampia. Alkurymistelyissä Joni tippui kuudenneksi, mutta nousi hetkellisesti takaisin viidenneksi. Kisa kehittyi niin, että kärkikolmikko meni menojaan ja niiden takana oli neljän rakettigladiaattorin ryhmä, joka kamppaili sijoituksista 4-7. Tässä joukossa Joni tempoi mukana, kunnes hieman ennen kisan puoliväliä alkoi pikkuhiljaa tippumaan siitä. Siitä eteenpäin Jonilla oli yksinäinen matka ruutulipulle, mitä nyt piti yksi tiimi ohittaa kierroksella. Ajohaalarin takataskuun jäi seitsemäs sija ja näppärä määrä sarjapisteitä. Niiden myötä Stig sai oikein kelvollisen alun kauteen.\nFast Stig nopeana\nLähtöpaikka 12; Sijoitus 6; Paras kierrosaika 57,764\nTerolle valikoitui tällä kertaa Stigin alhaisin lähtöruutu, joka osanottajamäärästä johtuen ei kuitenkaan ollut kovinkaan alhainen. Sieltä oli tarkoitus hilata sijoitusta varovaisesti ylöspäin. Ja suunnitelmassa myös pysyttiin, vaikka varovaisuus kuulemma ei näkynytkään katsomoon asti. Ensimmäisen kierroksen päätteeksi Tero oli yhdeksäs ja edessä oli viime vuoden mestari Kartelli. Tämä juna sitten eteni muutaman ohituksen kautta aina kymmenennelle kierrokselle, jolloin Tero viimein kuittasi itsensä edelle mutkat 6-8 käsittäneen väännön päätteeksi. Edessä kisanneseen porukkaan tuntui olevan liian pitkä matka suhteutettuna jäljellä oleviin kierroksiin, mutta viimeisen kierroksen ensimmäisessä mutkassa Tero sen kuitenkin ajoi kiinni ja painoi saman tien viidenneksi, vain menettääkseen sijan takaisin ajauduttuaan mutkassa hieman liian leveäksi. Kuudes oli myös loppusijoitus vaivaisten 32 tuhannesosan erottaessa Stigin viidennestä paikasta. Jälleen hyvä sijoitus ja hyvät pisteet. Hieman enemmänkin olisi ollut tarjolla, mutta tämä olis joka tapauksessa hyvä avaus. Varsinkin kun Tero todisti olevansa lisänimen Fast Stig arvoinen ajamalla kisaerän nopeimman kierrosajan, mikä on samalla luonnollisesti äijän itsensä ja Stigin kierrosennätys kisatapahtumassa ajettuna.\nLähtöpaikka 9; Sijoitus 4; Paras kierrosaika 57,826\nMiika hoiti viimeisen kisaerän ja lähtöruutu sijaitsi alemmassa keskikastissa. Big Stig demonstroi Stigin uutta asennetta ajamalla itselleen täysin epätyyppilisen kisan. Ensimmäisellä kierroksella sijoitus ei noussut mihinkään, mutta sen jälkeen alkoi tehokkaan varma kipuaminen ylöspäin ja nousua jatkui koko kisan ajan kierrosaikojen ollessa erinomaisia. Monta kertaa näkyi katsomoon asti miten äijän uutuuttaan hohtavan kypärän sisällä kiehui ja vanha Miika olisi lähtenyt ohitukseen ja mennyt menojaan tai sitten päätynyt kolisten nurmikolle vilkuttelemaan. Vaan uusi Miikapa malttoi mielensä ja teki ohitukset hitaammassa tahdissa, mutta aivokirurgin tarkkuudella ilman kontakteja. Homma huipentui toiseksiviimeisellä kierroksella, jolloin toinen neluritiimeistä tuli yht’äkkiä yllättävän nopeasti perä edellä vastaan ja Miika nousi neljänneksi mikä myös oli loppusijoitus. Samalla se on Miikan paras henkilökohtainen eräsijoitus omalla kierrosennätyksellä. Mahtavuutta!\nStig lähti hakemaan tasaisen varmaa kisasuoritusta ja palasi kotiin koko kilpauransa parhaan kokonaissuorituksen kanssa. Stigin omat ennätykset murskaantuivat oikein kunnolla: uusi kisatapahtuman piste-ennätys (88p), uusi kierrosennätys (57,764) ja korkein sarjasijoitus (9. tasapisteissä 7-8 sijoilla olevien tiimien kanssa). Jokainen kuski onnistui erinomaisesti ja ajoi samalla oman kierrosennätyksensä kilpailussa. Fantastinen kauden avaus Stigiltä. Tästä jatketaan kohti kakkoskisaa aivan eilaisten fiilisten vallassa kuin edellisvuosina. Matti Kyllösen sanoin: ”Hyvä Pele! Hyvä Suomi!”.\nKaiken kaikkiaan Stig ajoi päivän aikana kierroksia n. 84 (n.30 lämmittelyssä ja 54 kisaerissä). Pisteitä rohmuttiin hienot 88 kappaletta ja niiden voimin Stig kiikkuu sarjataulukossa tukevasti top kympissä, eli majailee yhdeksäntenä.\nLast modified on 2011-10-05 18:51:52 GMT. 0 comments. Top.\nLast modified on 2011-09-08 18:55:58 GMT. 0 comments. Top.\nStig lähti sarjakauden päättävään taistoon arpomalla ajojärjestyksen sääennusteen mukaan. Näytti nimittäin siltä, että jossain vaiheessa kesken kisatapahtuman saderintama tulee. Kysymys olisi vain täsmäajoituksesta. Myös sarjataulukkoa oli tuijoteltu ja pisteitä laskettu etukäteen. Lämmittelyssä oli silti vielä kuivaa ja aurinkoista radan ollessa kuitenkin yli sekunnin hitaampi kuin nopeimmillaan alkukaudesta. Rata-alueelle tunnelmaa oli nostamaan raahattu itse selostajalegenda Höyry Häyrinen, joka korvasi tiedolliset puutteet puhtaalla verbaalikarismalla.\nKadonneen ohituspaikan etsintä\nLähtöpaikka 6; Sijoitus 16; Paras kierrosaika 1:00,096\nJoni väänsi matkaan sijalta kuusi ja ensimmäisissä mutkissa takkiin tuli yhden pykälän verran. Valitettavasti edellä oli nelitahtikone, joiden ohittaminen ei tunnetusti suju saman kaavan mukaan kuin rakettikavereiden. Jonilla tuntui olevan kyytiä neluria enemmän, mutta ohituspaikkaa ei löytynyt ja samaan aikaan paine Jonin takaa nousi kuin myrskyrintama. Kolmannen kierroksen alussa Joni päätti ratkaista tilanteen suhteellisen korkean riskin ohituksella ykkösmutkan jarrutuksessa. Seuraus tästä liikkeestä oli sellainen, että Joni liukui leveäksi päätyen rinnakkain ohitettavan kanssa ja kimppaan liittyi vielä kolmaskin kaveri. Kuten on usein aiemminkin tullut käytännön kautta havaittua, ulkomutka ei ole tiukoissa tilanteissa mukava paikka olla. Homma päättyi sekä Jonin että nelurin pyörähtämiseen ja Jonin tippumiseen koko joukon viimeiseksi. Sieltä sitten yksinäinen ajo ruutulipulle kyydin ja kierrosaikojen ollessa kummallisen vaisuja. Ainoana valopilkkuna oli yhden tiimin ohitus matkan varrella. Jälkeenpäin totesimme, että seosruuvi oli aivan väärässä asennossa ja pieneksi kysymysmerkiksi jäi, oliko ruuvi auennut / löystynyt juurikin tuossa kontaktitilanteessa. Yhden hylsyn myötä loppusijoitus parani kuudenneksitoista.\nLähtöpaikka 15; Sijoitus 7; Paras kierrosaika 59,244\nTeron lähtöpaikka parani jo ennen starttia parilla pykällä, mutta 15:stä ruudusta oli silti ohitusfestarit tiedossa. Kaksi ensimmäistä mutkaa sujuivatkin erinomaisesti. Tero voitti niissä useampia sijoituksia, mutta menetti ne kaikki korkojen kanssa takaisin kolmosmutkassa jäädessään pussiin auton taakse, joka jostain mysteeriksi jäänestä syystä eteni ripeästi kuin talviunilta herännyt karhu. Ja ei kun suunta uudestaan ylöspäin. Osa uhreista antautui helposti, mutta joidenkin kanssa oli hieman enemmän ohjelmaa ja tiukkoja tilanteita. Välillä ohituspaikkaa piti kytätä toista kierrosta, mutta toisinaan Tero painoi kahden ohi peräkkäisissä kurveissa. Viimeiset kierrokset Tero kutisti eroa edellä ajavaan tiimiin 401 ja viimeisen kierroksen kuutosmutkassa painui ohi. Valitettavasti kaveri kuittasi takaisin seiskamutkassa ja Teron loppusijoitus oli kahdeksas, joka yhden hylkäyksen nousi seitsemänneksi. Lähtöpaikka huomioden kohtuullinen tulos, mutta ei missään nimessä maksimisuoritus.\nBig Stig - sivuprofiili\nLähtöpaikka 6; Sijoitus 11; Paras kierrosaika 59,741\nKauden viimeiseen erään Stig päätti pelata upporikasta ja rutiköyhää. Pelinappulana oli Miika ja panoksena maineen ja kunnian rippeet. Big Stigille säädettiin auto sadesäätöihin säätutkan näyttäessä saderintaman iskevän Tattikselle kesken kisan. Kuutospaikalta Miika otti tapojensa mukaisesti hienon lähdön saaden Höyry Häyrisenkin puhkeamaan varauksettomiin kehuihin. Avausmutkien jälkeen Miika tempoi menemään nelospaikalla ja odotusarvo auton säädöt huomioon ottaen oli tasaisen varma valuminen alaspäin. Mutta Miikapa roikkuikin mukana kuin peräpukama. Usemman kierroksen äijä pysyi hyvin kärjen vauhdissa. Sitten takaa tuli muutama tiimi ohi, mutta tilanne oli edelleen oikein siedettävä. Vaan kaikki romahti kuudennen kierroksen alussa ykkösmutkan jarrutuksessa, jossa Miikan edessä hieman nahisteltiin. Miika joutui lyömään jarrut pohjaan ja osui pienessä kulmassa edelläajaviin pyörähtäen keskellä mutkaa. Jarrutusvirhe kuten mies kisan jälkeen rehdisti myönsi. Sieltä joukon hänniltä alkoi sitten kampeaminen takaisin ylös. Kahdenneksitoista (ja hylsyn avustuksella yhdenneksitoista) asti Miika ehti, mutta sitten loppui matka kesken valitettavasti juuri Miikan päästessä iskuetäisyydelle seuraavasta parivaljakosta. Ei se sitten satanutkaan..\nKauden viimeinen sarjakisa ei sujunut lähellekkään Stigin suunnitelmien mukaan. Vaan eihän sille mitään voi, se on moottoriurheilua. Nyt ei muuta kuin ratti kohti kauden huipentavaa kestävyyskisaa, missä Stig aikoo yllättää koko porukan ja itsensä häikäisevällä vauhdilla ja veretseisauttavalla menestyksellä.\nKierroksia tuli matkamittariin uudella autolla yhteensä 81 (27 lämmittelyt, 54 kisatapahtumat). Pisteitä Stig keräsi sarjafinaalista yhteensä 71 kappaletta, mikä oli kauden toiseksi huonoin kokonaistulos. Niiden turvin säilyi kuitenkin 17 sija sarjataulukossa, mikä puolestaan on Stigin paras. Tilastokummajainen: Kolmen kisavuoden aikana Stigin sarjasijoitus ei ole kertaakaan laskenut, jos tiimi on radalle asti selvinnyt. Nyt, viimeisessä kisassa oli ensimmäinen kerta kun se ei noussut.\nLast modified on 2011-08-28 14:30:39 GMT. 0 comments. Top.\nErävoitto taskussa ja itseluottamus stratosfäärissä Stig suuntasi tappelemaan kärkipaikoista kauden viidenteen osakilpailuun. Ja mikäs parempi paikka aloittaa nujakka kuin paalulta. Viime kisan jälkeen on myös rengaskulmia säädelty ja holkkeja vertailtu, joten Stigin piti kyllä olla iskussa. Säätiedemiehet eivät oikein osanneet päättää olisiko kuiva vai märkä keli. Kompromissina lämmittelyn aikana tuli vettä, mutta kisan ajan oli kuivaa. Se tarkoitti sitä, että Stig ei juurikaan ehtinyt kokeilla säätöjä ennen kisaa, joten kisaan mentiin vakiosääöillä, joiden luotettiin toimivan riittävän hyvin.\nLähtöpaikka 1; Sijoitus 5; Paras kierrosaika 59,355; YouTube\nStigin ensimmäinen paalupaikka lähes kahteen vuoteen, alla uudet nakit ja kuskina Joni. Lähtökiihdytyksessä kakkopaikalta startannut tiimi lähti kuin ohjus avausmutkaan, mutta ajautui leveäksi ja Joni nappasi piikkipaikan Stigille. Joni hallitsi kisaa suvereenisti tasan yhden kierroksen verran kunnes toisen kierroksen alkaessa tiimi numero 7 painoi väkisin ohi. Siitä eteenpäin mentiin tässä järjestyksessä kisan puoliväliin asti, jolloin taaempaa lähteneet Kartelli ja X-Files ohittivat Jonin. Erinomainen neljäs sija näytti kuitenkin olevan tukevasti hyppysissä. Loppua kohden Jonin vauhti hieman hyytyi ja viimeisellä kierroksella tuli vielä yksi tiimi ohi, joten loppusijoitus oli kohtuullisen hyvä viides. Paljon arvokkaita pisteitä..\nLähtöpaikka 8; Sijoitus 6; Paras kierrosaika 58,915\nTerolla lähtöpaikka keskikastissa ja tähtäin top viitosessa. Startti meni tällä kertaa aivan nappiin Teron puskiessa hieman autoa ahtaammasta raosta suoraan neljänneksi ja ensimmäisellä kierroksella edelleen kolmanneksi. Edestä löytyi miltei heti tiimi numero 40 mutta ohituspaikka vasta neljännellä kierroksella. Siitä alkoi läpi kisan kestänyt kamppailu, jossa ohitusten määrässä ei pahemmin säästelty. Kilpakumppanilla tuntui olevan enemmän vääntöä kun taas Terolla oli parempi huippunopeus pääsuoran päässä. Mittelö keskeytyi hetkeksi kierroksilla 7-10 kolmen nopeamman tiimin painaessa taisteluparista ohi jatkuakseen taas viiden viimeisen kierroksen ajan. Hienoa väännössä oli se, että homma pysyi alusta loppuun reiluna eikä takaapäin tuuppimisia tai ovien sulkemisia suoritettu kummankaan osapuolen toimesta. Tuomaristo tosin piti taistoa puhuttelun arvoisena, mitä kumpikin kisaaja hieman ihmetteli. Stigin kannalta homma päättyi valitettavasti niin, että maaliin tultiin rinnakkain ajanoton näyttäessä Stigille 5 tuhannesosasekuntia huonompaa loppuaikaa. Damnshitcow!\nLähtöpaikka 17; Sijoitus 10; Paras kierrosaika 59,543; YouTube\nMiika lähti matkaan tutussa roolissa nostamaan Stigiä joukon perältä – tällä kertaa vihoviimeisestä ruudusta – läpi keskikastin kohti kärkeä. Ja tuttuun tyyliin Miika ajoi taas mahtavan ensimmäisen kierroksen ylittäen maalilinjan ensimmäisen kerran täydessä vauhdissa peräti sijalla yhdeksän. Seurasi puolitoista kierrosta tiukkaa vääntöä keskikastissa kunnes Miika puskettiin tylyn harkitusti nurmikolle mutkan kahdeksan ulostulossa. Kaveri sai tempusta varoituksen, mutta se ei paljon nurmikolla pyöriessä Stigiä lämmittänyt. Onneksi kone pysyi käynnissä ja Miika lähti taas joukon hänniltä takaa-ajoon. Muiden sählätessä omiaan ja yhden ohituksen myötä Big Stigin sijoitus parani nopeasti kolmanneksitoista. Isomman joukon Miika sai kiinni neljä kierrosta ennen maalia ja lähitaistelut alkoivat uudestaan. Toiseksiviimeisellä kierroksella Miikan ohittaessa pääsuoran päässä taas yhden auton, kyseisen auton kuski päätti yrittää kuitata tilanteen kolmannessa mutkassa täysin epätoivoisella yrityksellä (tällekin sankarille liputettiin varoitus). Sehän ei päättynyt Miikan kannalta hyvin ja taas tuli kolme sijaa takkiin. Yhden näistä Miika ohitti takaisin ja viimeisen kierroksen yhdeksännessä mutkassa toteutui oikeus ja kohtuus kun molemmat Miikan kanssa varoituksen arvoisesti kolhineet kolaroivat keskenään Miikan pujahtaessa kummastakin ohi ja ruutulipulle sijalla 11. Loppusijoitus parani vielä pykälällä yhden hylkäyksen myötä. Kisan jälkeen kuski kuitenkin kiehui koko maailman kaiken epärehellisyyden ja tiivistyttyä juuri Tattarinsuolle ja kieltämättä katsomoonkin asti näytti ettei tietyillä kuskeilla olleet tässä kisassa kaikki inkkarit kanootissa..\nViidennestä osakilpailusta jäi hieman kaksijakoiset fiilikset sillä missään erässä Stig kuskit eivät tehneet aivan maksimisuoritusta, mutta jokaisesta tuli kuitenkin aivan kohtuullisen hyvät pisteet. Ja kun ensimmäistä kertaa Stigit kampesivat joka erässä top kymppiin ja kun kokonaispisteet sivusivat Stigin ennätystä, ei tulokseen voi olla kovin pettynyt. Mutta sen verran jäi hampaankoloon, ettei aivan täydellisen tyytyväinenkään.\nKierroksia ajettiin uudemmalla autolla yhteensä n.70 (15 lämmittelyt, n.55 kisatapahtumat). Pisteitä tilille tipahti 84 kappaletta ja niillä noustaan fosareiden sarjataulukossa sijalle 17. Huomioitavaa on myös se, että viidennestä osakilpailusta Stig saavutti tiiminä kymmenenneksi eniten pisteitä, mikä on myös uusi ennätys.\nLast modified on 2011-08-06 10:05:33 GMT. 0 comments. Top.\nKesätauon jälkeen taas kisa-auton puikkoihin. 2/3:aa Stigistä kävi opettelemassa ajolinjoja Unkarissa ja nyt testattaisiin kuivaharjoittelun (joka vahvistamattomien huhujen mukaan oli melko kostea, eikä lainkaan kuiva) merkitys käytännössä. Lämmittelyssä auto tuntui hyvältä, mutta kierrosajat eivät säväyttäneet. Luotimme tilanteen korjaantuvan kun alle laitettiin kisarenkaat. Sää tälläkin kertaa kuiva ja aurinkoinen.\nLähtöpaikka 2; Sijoitus 1; Paras kierrosaika 58,552\nIhan sama sanooko kolmas kerta toden vai puhuuko potaskaa, mutta Teron kolmas lähtöyritys kärkijoukoista oli syytä tuottaa vihdoinkin puhdas kisaerä ja kunnollinen tulos. Lähtö lupaili hyvää ja Tero vänkesi itsensä heti kärkeen ja onnistui pitämään piikkipaikan alkukierrokset. Tämä oli itse asiassa ensimmäinen kerta kun Stig johti fosarikisaa. Takana kuumotti kuitenkin useampikin kuski, jotka halusivat kalifiksi kalifin paikalle. Ensin tiimi numero 23 sukelsi kolmosmutkassa sisältä ohi, mutta Tero kuittasi paikan takaisin saman mutkan ulostulossa. Sitten mutka numero 6 ajettiin usemmankin kerran rinnakkain tiimien 23 ja 17 kanssa, mutta jokaisessa väännössä Stig veti pidemmän korren ja säilytti johdon. Ja sehän kesti maaliin saakka. Sitten ei muuta kuin villit tuuletukset ja punnituksen kautta vastaanottamaan onnitteluja. Ilo vaihtui hyvin nopeasti megapettymykseen, kun tuomaristo lätkäisi Terolle 10 sekunnin aikasakon maalilinjan ylityksen jälkeisestä tuuletuksesta, jossa molemmat kädet irtosivat ratista. Rike oli kiistaton, mutta onneksi jury käsitteli tapauksen uudestaan jälkikäteen ja päivitti rangaistuksen vastaaman rikettä. Eli Stig otti kuin ottikin debyyttivoittonsa ja siihen sekä erityisesti erinomaiseen puolustustaisteluun radalla pitää olla tyytyväinen. Sen verran kirpeä sivumaku jälkipeleistä kuitenkin jäi, että ensi kerralla teipataan kädet rattiin, jalat polkimille, perse penkkiin, kypärä päähän ja turpa tukkoon..\nLähtöpaikka 10; Sijoitus 11; Paras kierrosaika 59,074\nJonilla edellinen kisa keskikastista sujui kuin märkä uni ja nyt ohjeena äijälle oli nähdä samaa unta uudestaan. Jonin hikoilutaipumukset takasivat kyllä märkyyden, mutta kolmoskisan kaltaiseen hurmokseen kuski ei tällä kertaa yltänyt. Kelpo suoritukseen kuitenkin. Ensimmäisellä kierroksella Joni nosti itsensä yhdeksänneksi ja sen jälkeen keskikastissa olikin todella kovaa vääntöä, jossa Joni ohitti ja tuli ohitetuksi useamman kerran. Välillä muiden kolhiessa toisiaan ajolinja oli auki kuin Puolan tulli, mutta sitten vastapainoksi toisissa tilanteissa Joni jäi pussiin ja menetti sijoituksia. Loppua kohti Jonin vauhti hieman hyytyi ja ruutulipulle ukko saapui yhdentenätoista.\nMiika penetroituu keskikastiin\nLähtöpaikka 16; Sijoitus 9; Paras kierrosaika 59,077\nMiikan teknisten ongelmien kiintiön luulisi olevan tältä kaudelta täynnä joten vakaa tähtäin oli ruutulipussa ja vieläpä lähtöruutu huomioon ottaen sijoitusta reippaalla kaasujalalla parantaen. Vaan hommapa mutkistui jo kisaa edeltävänä yönä kun Big Stig kehitti itselleen kunnon kuumeen. Viime hetkiin asti oli epäselvää pysyykö mies sen verran tolpillaan, että kykenee kisaamaan. Onneksi mikroautossa istutaan ja äijä on sieltä sitkeämmästä päästä. Miika ei pelkästään kisannut, vaan haastoi edeltä lähteneet ihan tosissaan. Ja menestyksekkäästi. Muutaman kierroksen jälkeen Miika oli sijalla 12 ja ajoi edellä etenevää, tiiviissä nipussa tempoilevaa keskijoukkoa kiinni kuumehouruisella vimmalla. Iskuetäisyydelle päästyään Miika ei kauaa aikaillut ja alkoi raivata tietänsä ylöspäin. Ilmaiseksi kukaan ei tietä antanut ja välillä piti ottaa pari sijaa takkiin, mutta enimmäkseen suunta oli sijoituksissa kohti kärkeä. Komein ohitus tapahtui pääsuoran päässä, jossa edellä kaasutteleva yritti peittää ohituksen valitsemalla sisälinjan. Miika valitsi kuitenkin vielä sisemmän ja vei liikkeen onnistuneesti päätökseen ohitetuksi tulleen kypärän pyöriessä hölmistyksestä 360 astetta joka suuntaan. Maalissa Miika oli yhdeksäs, mikä oli ukon kuntoon nähden erinomainen suoritus. Haalarikin säilyi kaikilta osin valkoisena..\nKummallista tämä moottoriurheilu. Vihdoinkin voitto tuli ja sitten se meni vain tullakseen tuomaristopäätöksellä taas takaisin. Ja siinä välissä näytti, että joukon hänniltä startannut kuumeinen kuski ajoi tiimin parhaan sijoituksen. Kokonaistuloksena kauden neljäs kisa oli Stigin vaiherikkaan kilpauran paras: Kaksi erinomaista ajoa ja yksi kohtuullinen.\nKierroksia ajettiin uudemmalla autolla yhteensä n.90 (n.36 lämmittelyt, 54 kisatapahtumat). Sarjapisteitä Stig kirjautti 84 kappaletta (tiimin uusi ennätys) ja ne oikeuttavat 19:teen paikkaan fossiilisarjan nokkimisjärjestyksessä.\nLast modified on 2011-08-06 10:04:04 GMT. 0 comments. Top.\nKahden viikon tauon jälkeen taas kisataan. Kalustolla ei viime kisan jälkeen ole ajettu metriäkään, mutta vauhdin pitäisi olla kohdallaan ainakin uuden rengassetin avittamana. Väntyneet ratit ja muut taisteluvauriot on tauon aikana korjattu ja Stig puhkuu taas taistelutahtoa. Sääoraakkelit lupaavat kuumaa ja kuivaa.\nLähtöpaikka 11; Sijoitus 4; Paras kierrosaika 58,568\nKahden vähemmän mairittelevan kisatuloksen jälkeen Joni lähti hakemaan pisteitä, johon täksi kaudeksi mystisen upeasti parantunut vauhti oikeuttaa. Lähtöruutu parani poisjääntien myötä automaattisesti pari pykälää 11:ksi, mutta siitä eteenpäin Joni huolehti sijoituksen nostamisesta ihan itse. Ensimmäinen kierros oli timanttinen ja Joni petrasi suoraan seitsemänneksi. Muutaman kierroksen päästä suhteellisen pienillä marginaaleilla suoritettu ohitus pääsuoran päässä nosti Jonin kuudenneksi ja joitain kierroksia myöhemmin samassa paikassa täysin ilman minkäänlaisia marginaaleja suoritettu moovi kerralla kahden ohi neljänneksi. Aivan maagista ja katsomossa rytmihäiriön paikka. Vaikuttavaa oli myös se, että neljäntenäkään Joni ei joutunut puolustamaaan asemiaan vaan enemmänkin ahdisteli palkintosijoja. The Middle One malttoi onneksi mielensä, ajoi riskittä ruutulipulle ja toi tiimille kauden parhaan eräsijoituksen. Samalla se oli Jonin paras henkilökohtainen tulos ja yksi Stigin kaikkien aikojen parhaita kisasuorituksia. Jälkikäteen mies leijaili ihan ansaitusti tunnelatauksen usvassa..\nMechanical and Fast\nLähtöpaikka 2; Sijoitus 8; Paras kierrosaika 58,043; YouTube\nTerolle oli koukussa iso hauki: Kärkipään lähtöpaikka niin, että monet huipputiimestä olivat lähtöryhmityksessä reilusti taaempana. Tarkoitus oli päästä nopeasti kärkeen ja ajaa sen jälkeen kypärä vaahdossa karkuun. Valitettavasti tästä suunnitelmasta toteutui ainoastaan kypärän vaahdottuminen. Ensimmäiset puolitoista kierrosta Tero oli nimittäin kahdesti väärä mies väärään aikaan väärässä paikassa. Avauskierroksen puolivälissä Tero kamppaili johtoasemasta ajaen useamman mutkan kärkiauton kanssa rinnakkain. Valitettavasti taisto kulminoitui mutkaan numero 7, jossa kaksi uutta kilpailijaa liittyi mukaan kekkereihin. Ja näissä juhlissa Tero oli ulommaisena ja sieltä loppuu hyvin äkkiä radan leveys kesken. Tämän episodin päätteeksi Stig oli sitten kuudentena, ihan hetken taas viidentenä kunnes toisen kierroksen kolmosmutkassa kolisi aivan Teron edessä. Tilaa ei ollut väistää kuin ulkopuolelle nurmikolle ja lähes koko joukko paineli ohi sijoituksen pudotessa kolmanneksi viimeiseksi. Sieltä Tero hilasi itsensä hyviä kierrosaikoja nakuttaen takaisin seitsemänneksi vain pudotakseen viimeisen kierroksen alussa kahdeksanneksi. Tällä kertaa kävi siis niin, että hyvä vauhti ei riittänyt kumoamaan huonon ensimmäisen kierroksen ajamisen ja huonon onnen yhdistelmää. Kahdeksannesta sijasta Stigille napsahtaa näppärä määrä pisteitä, mutta paljon, paljon enemmän oli tarjolla.\nMiika ajaa kisan jälkeen\nLähtöpaikka 13; Sijoitus 14; Paras kierrosaika –\nMiikalle allokoitui Stigin päivän viimeinen kisaerä. Kisasta ei jäänyt paljon lastenlapsille kerrottavaa, joten eipä siitä kannata juuri mitään kirjoitellakaan. Todettakoon vain, että kaikki näytti hyvältä lämmittelykierroksen toiseen mutkaan asti, jossa koneeseen iski käyntihäiriö ja se kisaerä oli sitten siinä. Big Stig kärsi tässä ottelussa teknisen tyrmäyksen, mutta loppusijoitus oli hämmästyttävästi kuitenkin 14, koska peräti kolme muuta tiimiä hylättiin (kaksi mustalla lipulla ja yksi alipainoisena).\nYksi erä meni paremmin kuin mitä Strömsössä uskalletaan edes haaveilla. Se ei valitettavasti riitä, jos kahdessa muussa ei tehdä tulosta. Positiivisena aspektina mainittakoon, että Stig oppi tänään jotain sekä ajamisesta että tekniikasta. Tästä lähdetään fossiilisarjan kesätauolle. Stigillä on sen varalle vähemmän kilpailullista ja enemmän rentoa ajamista painottavia kaahailusuunnitelmia. Niistä mahdolliseti myöhemmin tällä samalla kanavalla. Stay tuned..\nKierroksia ajettiin uudemmalla autolla yhteensä 53 (15 lämmittelyt, 38 kisatapahtumat). Pisteitä tilille kilahti 79 kappaletta, mikä on Stigin uusi kisaennätys ja kertoo omaa kieltään sekä toteutumattoman tulospotentiaalin suuruudesta että viime vuosia pienemmästä osanottajajoukosta. Näin kauden puolivälissä Stig kummittelee sarjataulukossa sijalla 20.\nLast modified on 2011-06-20 18:56:39 GMT. 0 comments. Top.\nLast modified on 2011-06-06 20:06:07 GMT. 0 comments. Top.\nLast modified on 2012-04-07 12:43:46 GMT. 0 comments. Top.\nKolme tuntia täyttä röykytystä on melkoisen kova haaste kartin rungolle ja moottorille. Vuosi sitten sen sai Stigkin havaita kantapään kautta kun kaasarit tukkeutuivat, ruuvit löystyivät tärinässä rikkoen moottorin mikä pilasi sekä kestävyyskisan että pitkälti vielä seuraavan vuoden avauskisankin. Nyt on edessä lähes 180 kierroksen (edellyttäen että kaikki menee ongelmitta) testi, jossa mitataan kuinka paljon viime vuodesta on opittu. Lähtöjärjestys määräytyy tuttuun tyyliin fossiilisarjan loppusijoitusten mukaan, eli tulosten valossa kaikki edeltä lähtevät tiimit ovat Stigiä nopeampia ja takana kyttäävät hitaampia.\nEnnakkovalmisteluina Stig on korjannut / vaihtanut viimeisessä sarjakisassa havaitut viat mukaan lukien pakoputken tuenta, takapuskurin kiinnitys sekä jarrun laahaamisongelmat. Myös radalla oli ajettu yksi testisessio kisasäätöjen määrittämiseksi ja ennen kaikkea polttoainekulutuksen mittaamiseksi. Näiden perusteella oli sitten laadittu pirullisen nerokas kisasuunnitelma, jossa tällä kertaa on tarkoitus panostaa enemmän luotettavuuteen kuin varikkokäyntien nopeuteen. Myös Stig kuskien mentaaliharjoitukset tähtäsivät hieman normista poikkeavaan kisa-asennoitumiseen, jossa päämääränä on kontaktien välttäminen ja auton maaliin tuominen. Ottaen huomioon Stig kuskien kolareiden määrän tämän vuoden fosarikisoissa tällainen kilpailumoodi sopi Stigille kuin ampumahiihto kotibileisiin.. Onneksi sää oli kuiva. Tosin lämpötila rata-alueen avautuessa oli alle viisi astetta, mutta nousi siitä nopeasti auringonpaisteen avittamana siedettäviin lukemiin.\nKierrokset 0-81 / Tero\nNopein kierros 58,292\nLähtöruudukkoon ilmestyi lopulta 43 tiimiä ja Stigin lähtöpaikka oli 18. Ajojärjestys oli sama kuin viime vuonna, eli Terolle lankesi ensimmäinen ajovuoro. Toisin kuin viime vuonna, tällä kertaa lähtö sujui ilman suurempia draamoja, mutta ensimmäiset puoli kierrosta menivät Terolta erittäin kokkareisesti ja sijoitus tippui niin, että ensimmäisen kierroksen jälkeen Stig oli sijalla 22. Onneksi oli kolme tuntia aikaa korjata tilanne. Ja sehän alkoi pikkuhiljaa korjaantua kun Tero pääsi ohittamisen makuun. Koska edellä ajavat tiimit olivat ansainneet hyvät lähtöpaikkansa fossiilisarjan menestyksen perusteella, nekin olivat suhteellisen nopeita eikä tällä kertaa toteutunut viime vuoden tapainen ohitusfestivaali. Kuitenkin kierrokselle 32 mentäessä Tero oli nostanut Stigin sijoituksen kuudenneksitoista. Myös vauhti oli tässä vaiheessa kisaa erittäin hyvin kohdallaan. Ottaen huomioon, että Stigin käyttämillä renkailla oli ajettu jo kolme fosareiden sarjakisaa, Teron nopein kierrosaika – 58,282 – oli erinomainen. Noin kierroksella 48 ensimmäiset tiimit alkoivat tehdä varikkokäyntejään. Näiden, sekä muutaman lisäohituksen ansiosta Stigin sijoitus nousi kierroksella 54 kahdeksanneksi. Pari ohitusta lisää ja kierroksella 71 Stig oli jo kuudentena. Muutamaa kierrosta myöhemmin varikkotiimi yritti liputtaa Teron varikolle, mutta kuski ei viestiä taistelun tuoksinassa huomannut kun pikkuaivot oli korvattu kaasarilla ja aivolohkot yhdistetty bensaletkulla. Onneksi bensalaskemiin oli jätetty pelivaraa ja löpö riitti koko ylipitkän ensimmäisen stintin. Hieman huolta aiheutti myös moottorin koventunut ja raaistunut käyntiääni, joka indikoi ongelmia pakopuolella. Kierroksella 81 Tero vihdoin kurvasi varikolle..\nJoni hakee paikkaa\nKierrokset 82-126 / Joni\nNopein kierros 58,997\nVarikkokäynnillä auto pysäytettiin ja samutettiin ohjeiden mukaisesti varikkosuoran alkuun ja Miika työnteli kartin tankkauspaikalle rasvaten samalla ketjut lennossa. Tankkaus sujui aivan suunnitelmien mukaan, mutta syy moottorin äänen muutoksen selvisi kun Joni huomasi toisen ruuvin pakokäyrästä puutuvan. Se oli ilmeisesti alunperin kiristetty liian tiukalle ja sittemmin katkennut lämpölaajenemisen seurauksena. Lisää oppirahojen makselua.. Ei auttanut muuta kuin lähettää Joni radalle ja toivoa parasta. Varikkokäynnissä meni sen verran aikaa, että sijoitus putosi kolmanneksitoista. Seuraavat kymmenet kierrokset Joni teki tasaista työtä sijoituksen liikkuessa välillä 12-14. Koko stintin ajan Jonia seurasi muutaman sekunnin etäisyydellä tiimi numero 4, jonka Tero oli oman osuutensa loppuvaiheissa ohittanut. Jonin onnistui pitää ero taaksepäin lähes vakiona, mikä kertoi hyvästä vauhdista (tiimi numero 4 oli lopputuloksissa kahdeksas). Kartin pakopuoli aiheutti lisää päänraapimista ja otsakurttuja kun moottorin käyntiääni voimistui edelleen huolestuttavasti. Sen aiheutti pakoputkeen revennyt halkeama. Samalla Jonin olo ohjaamossa muuttui tukalaksi kun kuuma poistoilma tuotti Stigin karttiin lisävarusteena istuinlämmityksen. Valitettavasti säädin sen poiskytkemiseksi puuttui.. Joni jatkoi kuitenkin urheasti eteenpäin ja kierroksella 118 Stigin sijoitus alkoi taas muiden varikkokäyntien myötä parantua. Jonin kurvatessa varikolle kierroksella 126, Stigin valkoiset värit olivat jo kahdeksantena.\nMikko infoaa Jonia\nKierrokset 127-176 / Miika\nNopein kierros: 59,242\nVasta varikolla tiimille selvisi ongelman syy ja toimitsijat totesivat, että rikkinäisellä pakoputkella ei saa jatkaa, joten Stig joutui kesken kisan hektisiin korjaushommiin. Auto työnnettiin korjausalueelle ja toisesta kartista irroitettiin pikavauhdilla pakoputki ja sen holkki ja asennettiin ne kisa-autoon. Mahdollinen syy pakoputken rikkoutumiseen oli poikkeuksellisen massiivinen holkki, joka oli Stigillä käytössä ensimmäistä kertaa. Tai sitten kyseiselle osalle tuli yksinkertaisesti kilometrit täyteen.. Aikaa pakoputkioperaatiossa tuhraantui n. viisi minuuttia ja samalla romuttui mahdollisuudet top 10 sijoituksesta. Auto saatiin kuitenkin ajokuntoon ja Miika rynni radalle uutena tavoitteenaan tuoda Stig ruutulipulle, joka viime vuonna samassa kisassa jäi näkemättä. Tässä vaiheessa Stigin sijoitus oli 24. Matkaa lähimpään tiimiin oli yli kierros, mutta takaa puski tiimi numero 37 n. 15 sekunnin päässä ja läheni nopeasti. Miikan vauhtia rajoitti merkittävästi se, että renkaat jotka jo kisan alussa olivat olleet parhaan teränsä menettäneet, olivat nyt aivan loppu. Niinpä kuski luistelinkin rataa ympäri näyttävissä nelipyöräluisuissa. Kierroksella 163 Stigin takaa-ajaja oli ajanut Miikan kiinni ja pääsi ohi yhden kierroksellavarvauksen yhteydessä. Loppumatkalla Miika ajeli sijalla 25 ja yhden tiimin pudottua pois pelistä sijalla 24. Hämmästyttävästi pakokäyrä kesti suurimman osan kisaa yhdellä ruuvilla kiinni ja ruutulippu heilui kun Stig oli kiertänyt radan 176 kertaa. Yhden hylkäyksen myötä Stigin loppusijoitus oli 23.\nStigin suorituksessa oli valtavan paljon hyvää: Jokainen kuski hoiti oman leiviskänsä moitteettomasti; kohdallaan olivat sekä vauhti että ajovarmuus ja törmäilyt loistivat poissaolollaan. Kisastrategia bensakulutuslaskelmineen osui hyvin kohdalleen ja sitä noudatettiin fiksusti soveltaen. Varikkokäynnit olivat tehokkaita ja oikea-aikaisia. Oikeastaan kaikki meni erinomaisesti – paitsi pakoputki. Valitettavasti kestävyyskisan luonteeseen kuuluu, että kaiken on osuttava kohdalleen ja tällä kertaa rikkoontunut pakoputki pilasi Stigin suunnitelmat kiilata top kymppiin. Jälkimmäisen varikkokäynnin sisältäneen kierroksen kierrosajasta on helppo päätellä, että pakoputken vaihtoon tuhraantui n. viisi minuuttia ja tästä on edelleen pääteltävissä, että jos Stig olisi ajanut viisi kierrosta enemmän, loppusijoitus olisi ollut välillä 8-13. Eli juuri siellä minne tähdättin. Joka tapauksessa kisa oli jättimäinen parannus vuoden takaisesta ensiyrityksestä ja vuoden päästä yritetään viisaampina ja taitavempina taas uudelleen. Kaiken kaikkiaan Stigin kisa-autolla ajettiin päivän mittaan 190 kierrosta, mikä on tiimin uusi ennätys. Loppusijoitus oli siis 23/43. Kisan jälkeen kausi päättyi ja huipentui tiimin saunailtaan ja päätösbileisiin. Mahtava traditio 😉\nLast modified on 2012-04-07 12:42:30 GMT. 1 comment. Top.\nViimeinen sarjakisa. Viimeinen mahdollisuus mennä koko kisatapahtuma läpi niin, että jokainen Stig pilotti onnistuu. Viimeinen mahdollisuus nostaa sarjasijoitus korkeammalle kuin koskaan aikaisemmin. Edellisen päivän testeissä vauhti oli hieman kateissa, mutta asia oli tarkoitus korjata lämmittelyssä ennen kisaa. No siinähän kävi siitten taas niin, että Stigille traditioksi muodostunut viime hetken paniikki iski päälle kun aivan lämmittelyn loppuvaiheessa oikean etupyörän laakerit hajosivat, aiheuttaen ripeähkön etuhubien vaihdon juuri ennen starttia. Siitä selvittiin ja säädötkin osuivat suhteellisen hyvin kohdilleen.\nLähtöpaikka 19; Sijoitus 15; Paras kierroaika 59,026\nEdellisessä kilpailussa tapahtunutta: Joni lähtee joukon hänniltä, alkukierroksilla edessä oleva spinnaa kolmosmutkassa, Joni rysäyttää päin, auto hajoaa ja kisa jää siihen. Tällä kertaa Joni lähtee joukon hänniltä, kolmannella kierroksella edessä oleva spinnaa kolmosmutkassa, Joni rysäyttää päin.. Tässä vaiheessa katsomossa tuli sellainen nykäsmäinen bon voyage tunne, että jotain tällaista on sattunut joskus ennenkin. Onneksi tällä kertaa Jonilla oli muutama nanosekunti aikaa reagoida tilanteeseen ja törmäys oli kevyehkö eikä päättänyt matkaa tai rikkonut autoa. Mutta aikaa ja sijoituksia siinä meni viemäristä alas. Tämän episodin jälkeen Joni sai ajella pitkät pätkät puhtaassa ilmassa aivan yksin (up yours), kunnes tavoitti edessä kaasuttelevan veijarin. Ohitus ei useista läheltä piti tyyppisistä yrityksistä huolimatta onnistunut, joten Joni ajoi maaliin sijalla 18, joka parani kolmella pykälällä katsastusmiesten suosiollisella avituksella. Kisan jälkeen selvisi, että jarrupalat olivat syystä tai toisesta laahanneet, joten se verotti varmasti vauhtia jonkin verran, mutta mahdotonta arvailla kuinka paljon.\nLähtöpaikka 8; Sijoitus 8; Paras kierroaika 58,460\nTekniikkaosasto askarteli tauolla jarruongelman parissa ilmaten ja puhdistaen relevantit osat. Sitten ei auttanut kuin toivoa ongelman katoamista. Raskas kilpakausi oli ilmeisesti hyydyttänyt kisaajia, koska no-show prosentti nousi viimeisessä kisassa normaalia suuremmaksi. Tämä aiheutti Teron sijoituksen paranemisen 12:sta 8:ksi jo ennen starttia. Startin jälkeen se sitten huononikin takaisin alkuasetelmiin Teron jäädessä ekoissa mutkissa pahasti pussiin. Siitä alkoi sitten sinnikäs kohkaus kohti parempia sijoituksia ja seitsemännellä kierroksella paineltiin jo sijalla seitsemän. Proseduurin kohokohtia olivat ohitus nopeassa nelosmutkassa sekä viitosmutkasta alkanut rintarinnan vääntö, joka päättyi onnistuneeseen ulkokautta suoritettuun ohitukseen kasimutkassa. Valitettavasti tässä vaiheessa erän nopein kuski oli vielä takana – heti selän takana ja sehän sieltä tulikin vääjäämättä ohi. Loppukisa oli sitten omassa rauhassa köröttelyä välimatkan taaksepäin kasvaessa, mutta eteenpäin pienentyessä vain marginaalisesti. Loppusijoitus siis kahdeksas ja heti autosta noustua selvisi, ettei se jarruongelma minnekään ollut kadonnut. Taas laahasi palat, prkle!\nStig ja Viemerö\nLähtöpaikka 4; Sijoitus 5; Paras kierroaika 58,891; YouTube\nNyt tekniikkapuoli kääri sitten hihat oikein tosissaan ja vikamääritysdiagnoosi kertoi, että ongelma johtui liasta jarrumännän ja -sylinterin välissä ja sen laukaisi lämpölaajeneminen. Ongelma myös korjaantui väliaikaisesti aina kun kartti kisan jälkeen jäähtyi. Kaikki kikat otettiin käyttöön. Ongelma poistui väliaikaisesti, mutta Miikan erän jälkeen taas kanitti. Pitää ratkoa myöhemmin.. Itse kisaan Miika starttasi neljännestä ruudusta ja oli ekan mutkan jälkeen hienosti kolmas. Siitä sitten toiseksi ja kärkikaksikko onnistui jopa vetäisemään pienen keulan muihin. Valitettavasti sitten tapahtui taaempana joukossa kolari, jonka lopputuloksena yksi auto oli nelosmutkassa keskellä rataa renkaat kohti pilviä. Onneksi kukaan ei loukkaantunut, mutta kisa keskeytettiin punaisella lipulla ja jostain käsittämättömästä syystä uusi startti tapahtui alkuperäisen lähtöjärjestyksen mukaan eikä sen hetkisen tilanteen perusteella. No Miika tappeli jälleen kärkijoukossa nousten ensin uudelleen toiseksi ja pudoten sitten kolmanneksi ja edelleen viidenneksi. Kärkiviisikko pysyi hyvin kasassa ja pian siihen liittyi kuudenneksi varikkonaapuri. Muutaman kierroksen päästä Team Viemerö esitti mutkassa kahdeksan melko brutaalin manööverin, jonka seurauksena oli raju kontakti. Onneksi sekä Stig että Viemerö pääsivät jatkamaan, mutta kärkinelikkö oli pysyvästi karkuteillä. Miikan ja Viemerön kissa-hiiri leikki jatkui kisan loppuun asti Miikan lähtiessä viimeiselle kierrokselle edellä. Hämmentävän solidaarisuuspuuskan yllättämänä herra Big Stig päätti kuitenkin päästää paremmista sijoista kamppailevat naapurit edelle. Mikäs siinä, mutta samasta raosta pujahti myös Kartelli, joten loppusijoitukseksi Stigille tuli tässä erässä 7, joka hylkäysten myötä nousi viidenneksi.\nVika kisa jätti jälkeensä positiivisen tunteen, mutta vain laimean sellaisen. Ei tullut sarjan loppuun mitään huippusuorituksia, mutta toisaalta tuli kaksi kelvollista top 10 sijoitusta ja niiden mukana kiva kasa sarjapisteitä. Perusteellisempi yhteenveto seuraa kausikoosteessa myöhemmin, mutta pikaisena kommenttina todettakoon, että Stigin toinen fosarisarjakausi oli myrskyinen ja siihen mahtui sekä syviä aallonpohjia, että huikeita huippusuorituksia. Loppupeleissä tämä suoritusten epätasaisuus kuitenkin esti ennen kautta asetettujen tulostavoitteiden saavuttamisen. Fossiilisarja vuosimallia 2010 on nyt paketissa, mutta jäljellä on toki vielä koko kilpakauden kruunaava kestävyyskisa, josta Stigillä on viime vuodelta hampaankolossa kana kynittävänä. Siihen tähdätään höyheniä syljeskellen tavoitteena se maaginen top 10.\nKierroksia pyörittiin tällä kertaa yhteensä 78 (käytössä vanha auto), joista lämmittelyssä 24 ja 54 kisassa. Pisteitä napsittiin mukavat 76 kappaletta ja niillä sarjasijoitus hilattiin kauden päätteeksi uuteen Stig ennätykseen 20. Matti Kyllösen kuolemattomin sanoin: Hyvä Pele! Hyvä Suomi!\nStig - kohti uusia seikkailuja\nLast modified on 2012-04-07 12:41:44 GMT. 0 comments. Top.\nLast modified on 2012-04-07 12:40:39 GMT. 0 comments. Top.\nLast modified on 2012-04-07 12:39:49 GMT. 0 comments. Top.\nKupletin juoni: Stig ensimmäistä kertaa Tattarisuon kotikentän ulkopuolella osallistumassa fossiilisarjan ulkopuoliseen kisaan. Perustiedot Kaanaan radasta ja XON cupista löytyvät tästä artikkelista. Stigille kyseessä oli ainoastaan vieraan radan ja kilpasarjan tunnustelu ilman tulostavoitteita ja pääpaino olikin sen mukaisesti rennossa hauskanpidossa eikä otsaryppyisessä kymmenysten nipistämisessä ja pisteiden laskemisessa.\nStig leiri Kaanaassa\nVaikka virallinen kisatapahtuma vedettiin läpi sunnuntaina, Stigin osalta viikonloppu oli kaksipäiväinen. Paikalle saavuttiin lauantaina alkuiltapäivästä ja puoli kolmen aikoihin päästiin radalle. Paikalla oli myös joukko muita seuraavan päivän kisaan osallistuvia tiimejä. Kaanaan radan opettelun lisäksi nyt päästiin ensimmäistä kertaa ottamaan tuntumaa Stigin uuteen kilpuriin. Alku oli vähintäinkin lupaava ja uusi auto vaikutti sekä nopeudeltaan että käyttäytymiseltään olevan hyvin lähellä Stigin kisa-autoa, ellei jopa hieman parempi. Varikon konkarit tiesivät kertoa, että Kaanaassa hyvä kierrosaika Raketeilla alkaa 48:lla ja kymmenysosien pitäisi vielä pysyä pienehköinä. Ekoilla stinteillä mentiin vielä hieman 50 sekunnin päälle ja ihmeteltiin radan huimia nopeuksia. Siitä kierrosaikoja hiottiin tasaisen varmasti alaspäin kunnes päivän päätteeksi vuorossa oli tiimin sisäinen shoot-out, jossa panoksena kerskailuoikeuksien lisäksi oli se, että nopein kuski sai kunnian edustaa Stigiä seuraavan päivän aika-ajoissa. Kullakin kuskilla oli viisi kierrosta aikaa tehdä oma noteerauksensa. Ensimmäisenä Joni tykitti taululle ihan kunnioitettavat 49,79. Miika heitti oman vastauksensa heti perään: 49,33. Viimeisenä ajovuorossa Tero ja tuloksena murtautuminen omalle sekuntiluvulle: 48,94. Aika-ajo kuski oli valittu ja ajot ohi lauantain osalta.\nSeuraavaksi vuorossa oli kisapaketin kasaaminen. Stig päätyi käyttämään uutta runkoa itse kisatapahtumassa. Päätökseen vaikutti hyvän ajettavuuden lisäksi se, että ykkösautossa oli yksi ratin sakara murtunut. Siitä autosta kuitenkin siirrettiin parhaat osat kisaa varten uuteen autoon, tärkeimpänä rengassetti, joka tarjosi vähemmän käytettynä selkeästi paremman pidon. Kisapaketin kokoamisen ohessa ja varsinkin siitä eteenpäin ilta sujui tiimi henkeä nostattaen rattoisissa merkeissä. Kaanaan varikkoalue oli Stigin lähes eksklusiivisessa käytössä ja upea motorhome tarjosi mainiot audiovisuaaliset puitteet illan viettämiseen ja majoittumiseen. Grillimuona ja asiaan kuuluvat ruokajuomat maistuivat myös..\nSunnuntain valjetessa ilmassa oli muitakin höyryjä kuin bensasellaisia.. Vähitellen päästiin valmistelurutiineihin ja hoidettiin ilmoittautumiset, katsastukset ja ajajakokous pois alta. Tässä vaiheessa selvisi, että järjestävän seuran diktaattorimaisella päätöksellä Stig ei kilpailisi omalla nimellään vaan pseudonyymin ”The Stig’s finnish brothers” alla. Myös kilpanumero olisi poikkeuksellisesti 177 tutun seiska-seiskan oltua XON cupissa jo varattu. Hyvin nopeasti kävi myös selville, että kuskeille päivästä tulisi tuskallisen kuuma. Lämpötilat Kaanaan helteisessä pätsissä huitelivat jossain saunan tulipesän ja sulan laavan välimaastossa eikä ajohaalarin ja kypärän päälle vetäminen tuntunut juurikaan houkuttelevalta ajatukselta. Ensimmäinen ajotapahtuma oli 20 minuutin vapaa harjoittelu ja siinä ajovuorossa oli Miika. Tarkoituksena oli vain pikaisesti selvittää, että toimiiko edellisenä iltana kasattu kisapaketti ja toimihan se. Ainoastaan rengaspaineita hiukan pudotettiin pidon lisäämiseksi. Mies oli jo lyhyen ajotapahtuman (6 kierrosta) jälkeen kuin uitettu koira, mukaanlukien myös haju. Rata tuntui kuitenkin olevan nopeassa kunnossa kun Miika paahtoi heti 48,669. Tämä antoi jo vähän viitteitä, että itse kisaerissä oli lupa odottaa hurjia kierrosaikoja.\nAika-ajo / Tero\nSijoitus 17; Paras kierroaika 48,035\nSitten itse asiaan. Stig tiimin ensimmäinen aika-ajo ja kymmenen minuuttia aikaa iskeä pöytään aika, joka antaisi kohtuulliset lähtöasetelmat ekaan kisaerään. Ja Terohan paahtoi ja paahtui kolmentoista kierroksen ajan minkä pääsi. Tuloksena 48,035, mikä oikeutti 28 kilpailijan joukossa sijoitukseen 17. Ihan kohtuullinen tulos Kaanaan ensikertalaiselta. Tästä oli hyvä jatkaa itse kisaan.\nLähtöpaikka 17; Sijoitus 17; Paras kierroaika 47,899\nEnsimmäiseen erään lähtöpaikat siis määräytyivät aika-ajojen perusteella, joten edessä oli 16 autoa ja takana 11. Suunnitelma oli ottaa ensimmäinen kierros varovasti, yrittää hakea kisarytmi ja toivoa että ruutulippu heilahtaa ennen kuin lämpöhalvaus iskee. Lähdössä tulikin yhden sijan menetys ja myöhemmin ekalla kierroksella meni myös toinen kun radan loppuosan mutkayhdistelmässä kolaroitiin eikä Tero pystynyt kolaria väistämään vaan jysäytti kilpakaverin perään sen verran kovalla vauhdilla, että keula nousi ihan kunnolla ilmaan. Schön! Mitään ei kuitenkaan tuntunut hajonneen, joten ei muuta kuin lusikka pohjaan. Loppukisa sujuikin sitten ihan siististi. Kaksi kaveria tuli selkä edellä vastaan ja niistä Tero painoi ohi. Yksi kisaaja meni valitettavasti päinvastaisen suuntaan tulosluottelossa, joten lopputuloksena oli lähtöpaikkaa vastaava 17 sija. Taskuun jäi myös Stig tiimin viikonlopun nopein kierrosaika.\nLähtöpaikka 17; Sijoitus 19; Paras kierroaika 48,397\nEnnen toista erää Stigin tekniikkaosasto oli kiireinen kun konekopan kansimutteri oli (taas) irronnut. Nyt Miika askarteli siihen pikavauhdilla kestävämmän ratkaisun ja Joni ehti sopivasti mukaan starttiin. Jonilla päivän ensimmäiset kierrokset olivat suoraan kisan lämmittelykierrokset, joten tuntuma autoon tuli oikeastaan vasta itse kisassa. Lähtö meni kerran uusiksi, mutta toisella yrityksellä päästiin matkaan. Ekalla kierroksella Joni menetti yhden sijan ja muutama kierros myöhemmin vielä toisen. Sen jälkeen 19 paikalta löytyi omaa vauhtia hyvin vastannut rako, jossa Joni kruisaili kuin vakionopeuden säädin päällä loppukisan ajan. Välimatka edessä ajaviin kasvoi hitaasti ja tasaisesti, mutta samoin kävi myös takanatulevien kanssa, joten tiukkoja kisatilanteita ei päässyt syntymään.\nMiikan vuoro hikoilla\nErä 3 (finaali 1) / Miika\nLähtöpaikka 19; Sijoitus 27; Paras kierroaika 48,006\nMiikalle lankesi kyseenalainen kunnia ajaa Stigin osuus ensimmäisestä finaalilähdöstä. Finaalissa tarjolla olleet tuplapisteet olivat Stigille täysin yhdentekeviä, mutta kisapituus oli 15 kierroksen sijasta 20 ja se kuullosti tässä helteessä epäinhimilliseltä. No, loppupeleissä sillä ei ollut merkitystä. Aikasempien erien tapaan ensimmäisellä kierroksella tuli yksi sijoitus takkiin. Muutaman kierroksen jälkeen Miika löysi radalta oman taisteluparinsa, jonka kanssa sijoitukset vaihtelivat toistuvasti edestakaisin. Hauskuus kesti 14 kierroksen alkuun asti, jolloin Miikan tekniikkakorva kuuli hälyyttäviä ääniä konehuoneesta ja parkkeerasi kartin välittömästi radan sivuun. Erän jälkeen kilpuri pikavauhdilla varikolle vika-analyysiin. Ilmeni, että yksi mutteri, jolla pakoputki oli kiinni koneessa oli irronnut ja mennyt läpi vauhtipyörästä. Stigin kisakone oli ainakin tämän kisatapahtuman osalta historiaa. Tässä vaiheessa Stigillä olisi ollut mahdollisuus pikaiseen koneen vaihtoon, mutta tiimi päätti yksimielisesti pakata kamat kasaan ja lähteä uimaan 😉 Kaikki se mitä tältä viikonlopulta lähdettiin hakemaan oli nimittäin jo saavutettu ja nyt oli virkistäytymisen ja kotimatkan aika. Se, että kolme kisaerää jäi näin ajamatta ei haitannut ketään.\nStigillä ei XON cupin osakilpailua varten ollut tulostavoitteita, mutta kaikki epä-tavoitteet täyttyivät komeasti. Tarkoitus oli haistella uusia tuulia fosarisarjan ulkopuolella ja nehän haisivat samalle bensan katkulle ja kumin kärylle kuin Helsingissäkin. XON sarjan vauhti katsastettiin ja oma vauhti vieraalla radalla mittautettiin. Lopputuoksena voidaan todeta, että Stig pystyy myös näissä ympyröissä ajamaan uskottavasti keskikastissa, mutta kärkiporukkaan ei ole asiaa. Oikeastaan ainoa negatiivinen yksityiskohta oli parhaan moottorin rikkoutuminen. Kaanaan rata tuli kierrettyä kaiken kaikkiaan 202 kertaa, joista 82 ykkösautolla lauantaina ja 120 uudella kakkosautolla (50 lauantaina ja loput kisapäivän tapahtumissa).\nTulokset / Kuvat Kaanaan viikonlopusta\nLast modified on 2012-04-07 12:38:27 GMT. 0 comments. Top.\nLast modified on 2012-04-07 12:37:04 GMT. 0 comments. Top.\nLast modified on 2012-04-07 12:35:53 GMT. 0 comments. Top.


Analyst: Dermosil Classic Kasvovesi 250 ml\nDermosil Classic Kasvovesi 250 ml\nVihdoinkin loppui edes yksi puteli! Yksi jos toinenkin tuntuu jo kovasti kevyeltä käteen, mutta tällä hetkellä pitää niin kiirettä, että kauneusrutiinien säännöllisyys ja pullojen vääjäämätön kuluminen on minimissä.\nAsiaan. Aluksi innostuin paljonkin tästä tuotteesta. Muutaman käyttökerran jälkeen tuntui finnisyys katoavan merkittävästi. Ennen pitkää kuivattava efekti alkoi kuitenkin ärsyttää ja huonontaa akneleukaista ihoani entisestään. (Toki osansa varmaan myös huonoilla voiteilla, joita on sattunut tämän pullon oheen käyttöön.)\nKuvassa näkyvistä lupauksista täyttyi raikastavuus. Mieto hajuste, kuivattamattomuus, hoitavuus, huokosten sulku ja rauhoittavuus olivat ainakin minun kohdallani bullshittiä. Tämä on nimittäin aikamoinen viinapommi ja hajuste on kitkerä ja miehekäs. Aika samantyyppinen kuin tuotteen aisaparissa Kasvopesussa, mutta tässä ei ole saippuaista vivahdetta. Tuoksu muistuttaa jotain väkevää vihreää luonnonkasvia tai Chanel-hajuvesiä. Finni-ihoani usein vaivaava pintakuivuus ja rikkonaisuus aiheutti tuotteen kanssa jopa kirvelyä.\nEsteettisesti pullo kyllä viehätti. Dermon ihanan simppeli tyyli käy tähän hyvin ja tuotteen merensininen värikin oli ihan hauska. Ainut tympeä puoli oli korkkimekanismi. Tuon valkoisen osan saa ruuvattua kokonaan irti, jolloin ei ole tippa-annostelevaa välikantta tms. käytettävissä vaan iso pullonsuu. Jälkiviisaana olisin käyttänyt tuotteen kokonaan siten. Mutta... Käytin tuotetta kuten "pitääkin" eli valkoisen korkin pintalevyä painetaan, se kallistuu alas toiselle laidalle ja ylös osoittavasta reunasta paljastuu kaatoreikä. Tämä sitten annostelee kasvovettä vanulappuun ja kaupan päälle falskaa jostakin raoista pitkin pullon ulkopintaa. Kiinninapsauttaessakin tirskahti vielä vähän tuotetta tuohon valkoisen korkin juureen ja kyseinen lähmä keräsi pölyä pintaansa ja jäi ikitahmaan pullon kuivailusta huolimatta. Se oli varmaan se glyseriinin kosteuttava vaikutus...? ;)\nItse sain tämän siskoni hylkäämänä. En aio hankkia tätä lisää. Aivan turhake tämä ei kuitenkaan ole vaan uskoisin, että esim. nuorille miehille tämä voisi käydä hyvinkin, mitään herkkää tai kukkaista tässä tuotteessa ei todellakaan ole vaarana olla... :D Mutta viisastuinko tästä käyttökokemuksesta mitään? No en tietenkään, vaan avasin Herbina Clearline-kasvoveden joka tuntuu olevan samasta puusta veistettyä kamaa!\nLähettänyt Aino klo 9/01/2012 04:05:00 ip.\nTunnisteet: Dermosil, kasvovedet\nDermosil Oat Body Milk 325 ml\nLumene Body Aktiva Hemmotteleva Suihku- ja kylpyöl...\nLumene Arctic Aqua Virkistävä Suihkugeeli 250 ml\nYves Rocher 3 Detoxifying Teas Micellar cleansing ...\nElizabeth Arden Good Night's Sleep Restoring Cream...\nSEN Liquid Hand wash Coconut 500 ml\nThe Body Shop Cranberry Joy käsivoide 50 ml\nDermosil Karbamidijalkavoide 150 ml


Ikäihmiset ulkoilemaan riksapyörän kyydissä - Ykkös-Lohja\nIkäihmiset ulkoilemaan riksapyörän kyydissä\nLähihoitaja Sara Korhonen testaa riksapyörää. Korhosta neuvoo Pyöräliiton projektipäällikkö Mira Kokko. Kyydissä ovat lähihoitaja Nina Räsänen ja Veli Ryhänen Lohjan Seudun Ladusta.\nLohjalla aloitettiin Pyörällä kaiken ikää -toiminta viime perjantaina, kun vapaaehtoisia ja hoitohenkilökuntaa koulutettiin riksapyörän käyttöön. Ensivaikutelma kyseisestä kulkuneuvosta oli hyvä niin kuljettajilla kuin kyyditettävilläkin.\n-En tiedä, miltä tämä näyttää, mutta turvalliselta tuntuu, kommentoi pyöräkyytiä Riitta Koivunen.\nRiksapyöräkyyti on tarkoitettu kaikille Lohjan ikäihmisille.\n-Ajatuksena on, että sekä ympärivuorokautisen hoidon että kotihoidon asiakkaat voisivat päästä kyytiin. Haluamme tarjota mahdollisuuden myös muille ikäihmisiltä, sanoo ylihoitaja Hannele Patjas.\nPyörä kulkee kätevästi autossa, joten sitä voidaan hyödyntää ympäri Lohjaa. Ulkoiluhetki riksan kyydissä tuo ikäihmisille tervetullutta vaihtelua ja virkistää mieltä. Tapaaminen pyöräluotsin kanssa voi myös lieventää yksinäisyyttä, jota moni ikäihminen kokee.\n-Tämä on vaihtoehto kävelylle, pyörätuolilla ulkoilulle ja autoilulle. Kokemukset ovat olleet todella positiivisia, sanoo Patjas.\nSamaa sanoo myös Pyöräliiton projektipäällikkö Mira Kokolla.\n-Kaikkein suosituinta pyörän kyydissä on kikattelu ja laulaminen, mutta ikäihmiset alkavat herkästi kertoa myös tarinoita, hän sanoo.\nKilpailuhenkisyyskin on herännyt.\n-Pyöröluotsit kilpailevat siitä, kuinka monta ikäihmistä he ovat kyydinneet tai kilometriä ajaneet, kertoo Kokko.\nRiitta Koivunen (vas) ja hoitaja Marjo Partanen testaavat riksapyöräkyytiä. Ajamassa vapaaehtoinen Leena Vertti, jota Pyöräliiton projektipäällikkö Mira Kokko ohjaa.\nPanostus ikäihmisten hyvinvointiin\nRiksapyörätoiminta lähti liikkeelle Tanskasta vuonna 2012. Suomessa ensimmäinen pyörä hankittiin Tampereelle 2015. Kokko kertoo, että tällä hetkellä Länsi-Uudenmaan alueella ei ole pyöriä muualla kuin Lohjalla, mutta Hanko on hankkimassa kerralla kaksi. Lohjan kaupungin hankki ensi alkuun yhden riksapyörän, mutta useampiakin saatetaan hankkia tulevaisuudessa, jos käyttäjiä riittää.\n-Pyörästä on ollut hyviä kokemuksia muualla, joten päätimme hankkia Lohjallekin riksapyörän. Hintaa sillä on noin 5 000 euroa, Patjas sanoo.\nKokko kertoo, että muissa Suomen kaupungeissa ja kunnissa myös pankit ja yritykset ovat innostuneet lahjoittamaan riksapyöriä. Lisäksi niitä on hankittu perinnöillä ja joukkorahoituksilla. Ikäihmisille pyöräkyyti on ilmaista.\nVapaaehtoiseksi lyhyen koulutuksen kautta\nLohjalla vapaaehtoisiksi pyöräluotseiksi kouluttautui Lohjan Seudun Ladun jäseniä, jotka ovat käyneet muutenkin säännöllisesti ulkoilemassa ikäihmisten kanssa. Pyörä on sähköavusteinen, joten reissu ei käy polkijallekaan liian raskaaksi.\n-Tämä on ihan uusi juttu, johon meitä pyydettiin mukaan. Idea kuulostaa hienolta. Koulutuksessa oli meiltä nyt kuusi vapaaehtoista, jotka ovat aiemminkin olleet ulkoilemassa ikäihmisten kanssa, kertoo Veli Ryhänen Lohjan Seudun Ladusta.\nYksi vapaaehtoisista on Matti Partanen, joka on ollut jo pitkään mukana mm. Lohjan Seudun Ladun ulkoilutoiminnassa.\n-Pyörä on hyvä peli ja sitä on kevyt polkea, ei ollut ongelmia. Pitää vain opetella lisää, hän sanoo.\nSeuraava koulutus on luvassa viimeistään keväällä. Turvallisuussyistä koulutus pitää olla käytynä ennen kuin pyörällä pääsee ajelemaan. Siihen voivat osallistua myös ikäihmisten läheiset. Koulutuksen alussa on lyhyt teoriaosuus, minkä jälkeen pyörään tutustutaan käytännössä.\nVapaaehtoiseksi kannattaa lähteä rohkeasti, sillä Kokko vakuuttaa, että kaikki kyllä oppivat ajamaan riksapyörää, vaikka kolmipyörä vaatiikin aluksi totuttelua. Hän kertoo, että myös miehet ovat innostuneet lähtemään vapaaehtoisiksi.\n-He lähtevät tämän välineen takia. Se on miehistä kiinnostavampaa kuin pyörätuolin työntäminen. Pyöräluotseja on jo kymmeniä tuhansia noin 40 maassa ja yleisin pyöräluotsi on 58-vuotias mies, Kokko kertoo.\nVapaaehtoisia kouluttaa ja Pyörällä kaiken ikää -toimintaa koordinoi Suomessa Pyöräliitto. Lohjalla toiminnasta kiinnostuneet voivat olla yhteydessä Ikähelppiin.\n← 100-vuotiasta Suomea juhlitaan ympäri Lohjaa\nValtuusto hyväksyi Lohjan kaupunkistrategian →


Priority Pass Hinta Tupakan Hinnat Savukkeiden ja savukkeiksi käärittävän hienoksi leikatun tupakan vähimmäisvero sekä muiden tupakkatuotteiden verotusarvot ei-kaupallisessa maahantuonnissa –30.6.2017; Verohallinnon päätös sääntöjen vastaisesti tai muuta kuin kaupallista myyntiä varten…\nMyyrät Myyrät runsastuvat ja vähenevät 3-5 vuoden sykleissä. Ilmiö on askarruttanut tutkijoita pitkään. Julkaistu Tiede-lehdessä 3/2005. Sopuleja sataa taivaasta, selitti ruotsalainen hengenmies ja luonnontarkkailija Olaus Magnus 1500-luvulla, ja selitykselle riitti…\nMyyrät runsastuvat ja vähenevät 3-5 vuoden sykleissä. Ilmiö on askarruttanut tutkijoita pitkään. Julkaistu Tiede-lehdessä 3/2005. Sopuleja sataa taivaasta, selitti ruotsalainen hengenmies ja luonnontarkkailija Olaus Magnus 1500-luvulla, ja selitykselle riitti kannatusta…\nKunta, kaupunginosa, katuosoite tai postinumero. Lis. Muita rakennuksia, joista Kirkkonummi tunnetaan, ovat Haapajärven puukirkko sekä Hvitträskin kartano. Upeat ulkoilumahdollisuudet kauniissa luonnossa. Kirkkonummella on yli 60 luonnonsuojelualuetta ja lähemmäs 100 järveä,…\nSalkkarit Syksy 2020 Tarjolla vuoden 2017 toimintaelokuvaa – rooleissa muun muassa Ansel Elgort, Kevin Spacey ja Jamie Foxx TV-ensi-illassa palkitun Daniel Day-Lewisin viimeiseksi jäänyt elokuva vuodelta 2017 – sijoittuu 1950-luvun…\nTupakan Hinnat Savukkeiden ja savukkeiksi käärittävän hienoksi leikatun tupakan vähimmäisvero sekä muiden tupakkatuotteiden verotusarvot ei-kaupallisessa maahantuonnissa –30.6.2017; Verohallinnon päätös sääntöjen vastaisesti tai muuta kuin kaupallista myyntiä varten maahantuotujen tupakkatuotteiden verotusarvoista…\nNeuvostoliitto Hajoaminen Olo tuntui helpottuneelta, kun ei ollut enää isoa veljeä valvomassa joka askeletta. Glasnostin ja perestroikan vapauttavat tuulet sulattivat Neuvostoliiton. Neuvostoliiton hajoaminen merkitsi Suomelle YYA-sopimuksen ja Pariisin rauhansopimuksen Suomea…\nSalkkarit Syksy 2020\nTarjolla vuoden 2017 toimintaelokuvaa – rooleissa muun muassa Ansel Elgort, Kevin Spacey ja Jamie Foxx TV-ensi-illassa palkitun Daniel Day-Lewisin viimeiseksi jäänyt elokuva vuodelta 2017 – sijoittuu 1950-luvun Lontooseen 22. heinäkuuta…\nMistä noi oikein tulee. Neljättä viikkoa ollaan asuttu kerrostalo kolmiossa ja joka ikisen kaapin ja kolosen itse pesin muuton ensinmäisenä ja toisena päivänä (ja luonnollisesti sitten vasta täytin kaapit tavaralla)…\nLatvaenergialle kiinteän polttoaineen höyrykattilalaitos avaimet käteen -projektina. Pyhännällä toimivalle Latvaenergia Oy:lle valmistui joulukuussa 2014 Höyrytyksen toimittama, puuhaketta polttoaineenaan käyttävä höyrykattilalaitos. Satakunnnan Kansa Mediayhtiö Alma Median tulos ja liikevaihto olivat tammi–maaliskuussa…\nOlo tuntui helpottuneelta, kun ei ollut enää isoa veljeä valvomassa joka askeletta. Glasnostin ja perestroikan vapauttavat tuulet sulattivat Neuvostoliiton. Neuvostoliiton hajoaminen merkitsi Suomelle YYA-sopimuksen ja Pariisin rauhansopimuksen Suomea koskevien rajoitusten…\nSavukkeiden ja savukkeiksi käärittävän hienoksi leikatun tupakan vähimmäisvero sekä muiden tupakkatuotteiden verotusarvot ei-kaupallisessa maahantuonnissa –30.6.2017; Verohallinnon päätös sääntöjen vastaisesti tai muuta kuin kaupallista myyntiä varten maahantuotujen tupakkatuotteiden verotusarvoista 1.7.2017– (Verohallinto)…\nMediayhtiö Alma Median tulos ja liikevaihto olivat tammi–maaliskuussa lähes viime vuoden saman aikavälin tasolla.Oikaistu. Tampereen Kaupunki Hammashoito 2011 Mm Joukkue Suonikohjut Hoito Raskaana olevien hoito voi poiketa tavanomaisesta hoidosta. Toistuvat…\nHome Englanniksi | Mtv 3 Uutiset Tänään – Britannian pääministeri Boris Johnson on sairaalan tehohoito-osastolla koronaviruksen takia, mutta maata on silti johdettava, Nordic Entertainment Group (NENT Group), Pohjoismaiden johtava suoratoistopalvelu,…\n2011 Mm Joukkue Suonikohjut Hoito Raskaana olevien hoito voi poiketa tavanomaisesta hoidosta. Toistuvat pinnalliset laskimotulehdukset samalla alueella voivat johtua suonikohjuista. Tällaisissa tilanteissa voidaan harkita pinnallisiin laskimoihin kohdistuvaa toimenpidettä (katso artikkelit…\nJääkiekkoseura Turun Palloseura tiedotti tiistaina, että sen yhdellä A-junioreissa pelaavalla pelaajalla on todettu. HIFK:n mielestä nyt on väärä hetki jalkapalloväen vetää omaa linjaa ja tehdä sitä, mitä kukaan muu ei…\nPrevious page 1 … 890 891 892 893 894 … 916 Next page


Opettamisen tavoitteet luovat oppimisen jatkumon – oikea-aikainen kuluttajaosaaminen mahdolliseksi « Kuka kasv@ttaa ketä?\nKotitalouden hallinta ja osallisuus/\nVieraskynä — 9.6.2015\nKotitaloudet elävät teknologisoituvaa aikaa, joka helpottaa tuotteiden ja palvelujen tilaamista ja sopimusten tekemistä sekä laskujen maksamista. Toisaalta arki etääntyy ruoan tuotannosta, kun oma ruoanvalmistus ja yhteiset ruokailuhetket vähenevät. Ruokakulttuurin muutos ja ruokasivistys puhuttavat. Yhä useammalta nuorelta ja aikuiselta on rapistunut arkiseen kaupankäyntiin, taloudenpitoon, asumiseen ja syömiseen liittyvä osaaminen. Kotitalouden opetus kouluissa ja oppilaitoksissa luo osaltaan tulevaisuuden kotia ja kulttuuria.\nKoulujen toimintakulttuuri ja opetuksen suunnittelu uudistuvat. Opetussuunnitelma antaa raamit ja käytänteet koulun opetus- ja kasvatustyölle. Sen tavoitteena on ohjata opettajaa mahdollistamaan kaikkien oppilaiden mielekäs ja tavoitteellinen oppiminen. Meneillään oleva peruskoulu-uudistus on suuri muutos – erityisesti opetuksen suunnittelussa ja pedagogiikassa. Uusien opetussuunnitelman perusteiden tavoitteissa kuvataan opettajan työ eli se, miten keskeisiä taitoja opetetaan. Kotitalousopetuksessa sisältöjen valinnoissa otetaan huomioon monipuolinen kotitaloudellisen osaamisen ja ajattelun kehittyminen sekä kestävään tulevaisuuteen tähtäävä toiminta. Oppilaan hyvä osaaminen kuvataan oppilaan osaamisen arvioinnin kriteereissä.\nOpetussuunnitelma on opettajan strateginen työkalu opetuksen ja ohjauksen toteuttamiseen. Sitä käyttämällä opettaja rakentaa osaltaan suunnitelmallista kasvun ja oppimisen jatkumoa. Opetuksessa otetaan huomioon oppijan kehitysvaihe. Opettaja tarkentaa oppimistavoitteita oppilasryhmälleen soveltuviksi sekä käyttää oppimistehtäviä ja sisältöjä tavoitteiden toteuttamiseen. Opettaja voi lisätä oppilaslähtöisyyttä valitsemalla sisältöjä olosuhteiden ja koulun omien painotusten mukaisesti.\nOpettajan toiminnan lähtökohtana ovat opettamisen tavoitteet. Oppilaan oppimista voidaan parhaiten edistää, kun opettaja tunnistaa ja käyttää oppimistehtävissä kulutukseen liittyviä ilmiöitä ja toteuttaa opetuksen mahdollisimman todellisessa ympäristössä. Kun opetuksen tavoitteet ovat selkeät ja suunnitellut, oppilas saa tilaa luovalle ajattelulleen sekä mahdollisuuden tutkimiseen ja oivalluksiin. Tämä yhdessä jatkuvan palautteen kanssa helpottaa oppimista. Turvallisessa oppimisympäristössä oppilaat nauttivat yhdessä tekemisestä, tiedon jakamisesta ja kokeilemisesta. Oppimiseen ja kokeilukulttuuriin kuuluvat myös epäonnistumiset.\nOpettaja valitsee opetussuunnitelman perusteista opetuksen tavoitteen ”ohjata oppilasta ongelmanratkaisuun ja luovuuteen erilaisissa tilanteissa ja ympäristöissä” (T 12). Hän valitsee sisältöalueeksi Kuluttaja- ja talousosaaminen kodissa (S3). Tavoitetta tukeva oppimistehtävä oppilaan arjesta voi olla vaikka oman älypuhelimen rikkoutuminen: Miten tilanteessa toimitaan?\nPeruskoulun kotitalousopetuksen kokonaisuudessa otetaan huomioon kaikki tavoitealueet* eri sisältöalueiden** näkökulmasta. Yksittäisiä sisältövaatimuksia ei ole. Uusi OPS tulee käyttöön portaittain vuoden 2016 elokuun alusta lähtien. Opetushallitus tukee ja ohjaa paikallista työtä mm. omilla OPS2016 –verkkosivuillaan.\n*Tavoitealueet = Käytännön toimintataidot, Yhteistyö- ja vuorovaikutustaidot sekä Tiedonhallintataidot.\n**Sisältöalueet = Ruokaosaaminen ja ruokakulttuuri, Asuminen ja yhdessä eläminen, Kuluttaja- ja talousosaaminen kodissa.\nIn Kotitalouden hallinta ja osallisuus\tKuluttajakasvatus, Kuluttajataito, Opetussuunnitelma, Ops2016\nOne response to Opettamisen tavoitteet luovat oppimisen jatkumon – oikea-aikainen kuluttajaosaaminen mahdolliseksi\nHeli Herlevi-malila 9.6.2015 22:05\nHyvä teksti uudesta opsista. Loistava Malliesimerkki oli hyvä avaus ops-työhön. Nyt meidän vaan tulee miettiä todellisia ja konkreettisia arjessa tarvittavia taitoja/tietoja nyt ja tulevaisuudessa. Kotitalousopetuksella on merkittävä vaikutus ihmisten kokonaisvaltaiselle hyvinvoinnille.\nKestävä kulutus (23)\nKotitalouden hallinta ja osallisuus (29)\nMedian- ja mainonnanlukutaito (57)\nArkistot Valitse kuukausi maaliskuu 2018 (2) helmikuu 2018 (4) tammikuu 2018 (5) joulukuu 2017 (2) marraskuu 2017 (5) lokakuu 2017 (6) syyskuu 2017 (4) elokuu 2017 (5) heinäkuu 2017 (4) kesäkuu 2017 (4) Touko 2017 (1) huhtikuu 2017 (4) maaliskuu 2017 (5) helmikuu 2017 (4) tammikuu 2017 (3) joulukuu 2016 (3) marraskuu 2016 (3) lokakuu 2016 (4) syyskuu 2016 (5) elokuu 2016 (5) heinäkuu 2016 (5) kesäkuu 2016 (4) Touko 2016 (10) huhtikuu 2016 (10) maaliskuu 2016 (5) helmikuu 2016 (4) tammikuu 2016 (2) joulukuu 2015 (3) marraskuu 2015 (5) lokakuu 2015 (3) syyskuu 2015 (5) elokuu 2015 (4) heinäkuu 2015 (5) kesäkuu 2015 (3) Touko 2015 (5) huhtikuu 2015 (5) maaliskuu 2015 (18) helmikuu 2015 (10) tammikuu 2015 (3)


Projektipäällikkö/laskentainsinööri, Amiko Oy\nIlmoituksen osoite: https://tyopaikat.oikotie.fi/tyopaikka/1343268\nHaluatko päästä mielenkiintoiseen ja haastavaan tehtävään? Oletko valmis ottamaan vastuuta yrityksen yhtenä avainhenkilönä? Umacon Oy hakee nimittäin projektipäällikköä/laskentainsinööriä vastaamaan rakennuspurkujen urakkalaskennasta ja urakoiden myynnistä. Voisiko sinusta olla tähän tehtävään?\nUmacon Oy on yli 30-vuotias vaativiin kone- ja rakennuspurkutöihin erikoistunut purku- ja kierrätysalan yritys. Olemme kasvaneet vahvasti viime vuosina ja edellisen tilikauden liikevaihto oli 18 M€. Omaa vakituista henkilöstöä meillä on tällä hetkellä yli 60, jonka lisäksi työllistämme myös ison määrän aliurakoitsijoita. Pääkonttorimme sijaitsee Kouvolan Myllykoskella sekä sivukonttorit Helsingissä ja Lahdessa. Tämän lisäksi meillä on kierrätystoimipisteet Kouvolan Inkeroisissa ja Lahdessa.\nSinun työsi koostuu urakka- ja määrälaskennasta (Jcad), urakkaneuvottelusta sekä sopimusten ja projektisuunnitelmien teosta. Lisäksi pääset olemaan tiiviissä yhteistyössä oman organisaation sekä muiden sidosryhmien kanssa. Saatat päästä toimimaan myös projektien vastaavana työnjohtajana, sillä tässä tehtävässä nimike ja työnkuva tarkentuu tehtävään valitun henkilön kokemuksen ja koulutuksen mukaan.\nSinä olet vastuuta kantava ja haasteista nauttiva alan ammattilainen, joka tekee työtään järjestelmällisellä otteella. Kiireenkin keskellä pystyt työskentelemään tehokkaasti. Sinulta luonnistuu ihmisten kanssa kommunikointi varmoin ottein ja asiakassuhteiden ylläpitäminen on sinulle tärkeää. Tärkeintä on kuitenkin se, että teet työtäsi hyvällä asenteella ja olet motivoitunut antamaan oman täyden panoksesi yrityksen käyttöön. Sinulta löytyy ehkä rakennusalan työkokemusta jo entuudestaan ja koulutuksesi on kenties rakennusinsinööri tai jotain muuta. Kerrothan itsestäsi siis mahdollisimman monipuolisesti hakemuksessasi!\nTyöllistyt asiakkaallemme vakituiseen työsuhteeseen. Työpisteesi voi olla Kouvola tai Lahti.\nJos sinua kiinnostaa monipuolinen työ hyvähenkisessä ja -maineisessa kiertotalousalan yrityksessä, niin laita hakemusta tulemaan järjestelmässämme. Laita mukaan myös palkkatoiveesi ja CV:si. Aloitamme haastattelut jo hakuaikana. Lisätietoja saat Amikon Saaralta, p. 050 4763558. saara.loksy@amiko.fi.\nTämän videon kautta pääset tutustumaan yritykseen vähän paremmin!


Valituksen käsittelyaika - Kysy Kelasta | Fråga FPA\nLiittynyt: 05 Marras 2015, 01:06\nLukematon viesti Kirjoittaja Okuma2015 » 06 Touko 2016, 09:13\nOlen tehnyt valituksen työttömyysturvapäätöksestäni. Jos olen ymmärtänyt oikein Kela käsittelee ensin itse valituksen ja jollei sitä hyväksy niin se lähetetään edelleen muutoksenhakulautakunnalle.\nJos olen ymmärtänyt tämän oikein niin:\n- kuinka kauan kestää Kelan käsittely keskimäärin\n- jollei Kela korjaa päätöstä ja se menee muutoksenhakulautakunnalle, niin kuinka kauan kestää käsittely siellä keskimäärin\n- ilmoittaako Kela erikseen jos valitus on omassa käsittelyssä hylätty vai siirretäänkö se tuolloin automaattisesti muutoksenhakulautakunnalle.\nLukematon viesti Kirjoittaja Kela | työttömyysturva » 09 Touko 2016, 08:11\nOlet käsittänyt asian oikein eli Kela tutkii aina ensin voidaanko päätös oikaista valituksessa esitetyllä tavalla. Tämän Kela tekee yleensä muutaman viikon sisällä. Jos Kela katsoo ettei päätöstä voida oikaista valituksen mukaisesti, lähetetään valitus käsiteltäväksi työttömyysturvan muutoksenhakulautakuntaan. Kela ilmoittaa tästä erikseen kirjeitse. Työttömyysturvan muutoksenhakulautakunnan mukaan keskimääräinen valitusten käsittelyaika on tällä hetkellä hieman yli 7 kuukautta. Voit lukea lisää valituksen käsittelyprosessista täältä http://www.kela.fi/paatoksesta-valittaminen\nLukematon viesti Kirjoittaja Sannavaan » 22 Helmi 2017, 22:50\nLaitoin teille omilta kelan sivuilta reilu viikko sitten kysymystä, kun oli kuukausi jo kulunut työttömyysturvan muutoksenhakuvalituksen jättämisestä, että kuinka pitkä teillä on siinä käsittelyaika tällä hetkellä? Siihen ei löydy vastausta teidän sivuilta.\nEi ole vielä merkattu olevaksi edes käsittelyssä, vaan saapuneena ollut vain yli kuukauden 14.1.2017 alkaen. Mutta en ole saanut minkäänlaista vastausta kysymykseeni, eikä ole tullut ilmoitusta, että se olisi mennyt muutoksenhakulautakunnalle. Jos jotain suuntaa antavaa käsittelyaikaa edes saisi tietoon.\nLukematon viesti Kirjoittaja Kela | työttömyysturva » 23 Helmi 2017, 15:01\nOikaisuvaatimukselle ei samalla tavalla ole tavoitetaikaa, kuten uusille hakemuksille. Kuten Tuomas tuossa edellisessä vastauksessa kertoo, yleensä oikaisumahdollisuus voidaan tutkia muutamassa viikossa. Tällä hetkellä työttömyysturvan ratkaiseminen on valitettavasti ruuhkautunut, mikä heijastuu myös oikaisuvaatimusten käsittelyyn.\nKela ilmoittaa kirjeellä jos vaatimustasi ei ole voitu suoraan oikaista ja se on siirretty muutoksenhakulautakuntaan.\nLukematon viesti Kirjoittaja Vieras » 05 Huhti 2017, 12:58\nMinulla muutoksehakulautakunnan päätös kesti kaksi vuotta! Sekin kielteinen ja täynnä asiavirheitä. Valitusta pistin juuri eteepäin asianajajan ohjeiden mukaan.\nLukematon viesti Kirjoittaja Kela | työttömyysturva » 05 Huhti 2017, 15:35\nIkävää, että päätöksesi saaminen kesti pitkään.\nTyöttömyysturvan muutoksenhakulautakunta kertoo verkkosivuillaan tämän hetken keskimääräiseksi käsittelyajaksi 8,5 kuukautta.\nOlet ilmeisesti tehnyt muutoksenhakulautakunnan päätöksestä valituksen edelleen vakuutusoikeuteen.\nMuutoksenhaut ovat usein pitkiä prosesseja ja siihen on hyvä varautua.\nLukematon viesti Kirjoittaja MikkoKiuru » 03 Elo 2017, 03:02\nHei, Kela. Ajattelin antaa palautteeni tätäkin kautta. Miten pystytte katsomaan asunnottoman elävän yhteistaloudessa, jos saa majoittua silloin tällöin kaverin luona? Kiitoksena tästä, että on asunnoton vielä ystäväni sydämellisyydestä minua rankaisette. Olen jättänyt oikaisupyynnön ja teidän talon tavat tuntien mikään ei muutu. Ymmärrättekö siellä ollenkaan, että leikittelee ihmisten hengillä, kun on kyse heikommassa asemassa tässä yhteiskunnassa ja vielä viette siitä mikä kuuluu lain mukaan ihmiselle mielivaltaisesti ison osan pois. Tiedän, että syy ei ole sinun joka tähän viestiin vastaat, mutta toivon todella, että viet terveisiä organisaatiossanne eteenpäin.\nLukematon viesti Kirjoittaja Kela | työttömyysturva » 03 Elo 2017, 09:58\nKiitos palautteestasi, välitän sen eteenpäin.\nEn tosiaan pysty tällä palstalla ottamaan tilanteeseesi kantaa sen enempää. Käsitän viestistäsi, että kyse on toimeentulotuen päätöksestä. Siihen liittyy paljon tapauskohtaista harkintaa, mutta taustalla toki vaikuttaa määräävänä laki toimeentulotuesta. Hyvä, että olet tehnyt asiasta oikaisupyynnön, jotta tilannettasi voidaan katsoa vielä uudemman kerran.\nHyvää kesän jatkoa kaikesta huolimatta!\nLukematon viesti Kirjoittaja JUHAniska » 30 Elo 2017, 05:44\nOnko tosi että KELAn käsittelyajat ovat lähes VUODEN? hakemus/valitus jätetty 11.10,2016 ja päätös tulee 13.7.2017 ja jopa niinkin kiireellä postitetaan että laitetaan sitten postiin 28.8.2017. Ihan käsittämätön laitos.. Tämä oli varmaan taas niitä yksittäis tapauksia?\nLukematon viesti Kirjoittaja Kela | työttömyysturva » 30 Elo 2017, 14:46


Glastron GS249 262h moottorivene 2012 - Turku - Nettivene\nTarjolla hyvin varusteltu ja trailerilla vielä liikuteltavissa oleva daycruiser.\nVAIN 262 ajotuntia!\nPaljon asuttavaa tilaa!\nVuodepaikkoja neljälle, kaksi keulassa ja kaksi midcabinissa.\nTervetuloa katsomaan hallillemme Turun Logomolle.\nPituus 7,15 m Leveys 2,59 m\nGlastron GS249 262h Moottorivene\n- Webasto on diesel-käyttöinen, eikä bensiini kuten vahingossa ilmoitimme.\nNettivene ID 868470


Vaellusturinat II :: Näytä viesti - OAC KAR\nVaellusturinat II Foorumin päävalikko\t Talvivaellusvarusteet OAC KAR\nKirjoittaja Viesti Viestin aihe: OAC KAR\nHei! Onko kokemuksia OAC KAR liukulumikengista? Jos on niin kerrotko minullekin?\nKirjoittaja Viesti Viestin aihe: Re: OAC KAR\nKantavat kohtuullisen hyvin kaikenlaisilla hangilla, toimivat kohtuullisesti useimmilla keleillä, takkalakelillä tosi hankalat, parhaimmillaan pienipiirteisessä mäkisessä maastossa, pito riittää ahkion vetoon vielä kohtuullisen jyrkässäkin mäessä, heikko sivuttaispito, leveys haittaa teräskanttien käyttöä kovalla alustalla, laadukkaat valmistusmateriaalit, kallis hinta, sopivat autoon sisälle (ei tarvitse suksiboksia), jyrkissä rinteissä hauskat laskettelussa, muutoin eivät sovellu vauhtia tavoitteleville (hiihto on aikamoista taapertamista), lumikenkiin verrattuna hiukan heikommat ylämäessa ja paljon hauskemmat alamäessä sekä yleensä selvästi nopeammat tasaisella.\nJokseenkin samaa mieltä kuin nimim. kuu-ukkeli edellä. Toistaiseksi jäänyt kyllä itsellä valitettavan vähällw käytölle...\nHaku-toiminto löytää noihin suksiin liittyen esim. seuraavaa:\n(Hain vain omia juttujani kun muistan suunnilleen mitä omen kirjoittanut lukematta viestejä uudelleen. On siellä paljon asiaa muiltakin eli kannattaa käyttää hakua.)\nHiihtelin noilla viime keväänä Muotkalla kantohangilla ja kolmisen vuotta sitten Riisitunturilla helmikuussa pehmeässä lumessa. Tykkäsin kyllä molemmilla kerroilla ja teräskantti oli monessa kohdassa kiva nyt kevätreissulla, vaikkei se leveytensä vuoksi niin hyvä olekaan kantata. Keväällä oli jokunen pätkä niin kovaa lunta, että ei tahtonut päästä mihinkään suuntaan, mutta siinä ei oikein tuntunut muunkaan tyyppinen suksi kauhean hyvin toimivan. Piti etsiä reittiä, jossa olisi edes vähän pehmeää lunta kovan kuoren päällä niin sitten ne oli taas mainiot pistellä. Jotkut tuollaiset ostaisin itsellenikin, jos ei tarve olisi näin vähäistä. Nyt pärjää hyvin, kun ottaa vuokralle tarpeen mukaan. Ehkäpä seuraavaksi testaisin sen pisimmän lumikenkäsuksimallin... Mikä lie olikaan nimeltään. Nyt on jo kar, hok ja wap koeajettu vähintään kolmen yön reissun verran pohjoisessa niitä lyhyimpiä en itse ostaisi.\nMistä noita saa vuokrata? Kokeilin pari vuotta sitten ja miellytti. Hinta vaan hirvittää.\nTampereelta HITistä ainakin. Sieltä olen jo useamman kerran ottanut tuollaiset sukset mukaan joksikin aikaa enkä tarkkoja hintoja muista, mutta ei aivan kohtuuttoman kallista kuitenkaan.\nTuntuu olevan siis positiivisia kokemuksia ja eihän mikään väline toimi 100%:sti kaikilla keleillä. OAC KAR 147 on tulossa tälle talvelle kuulemma vielä uusittu versio, joten sitä odotellessa. Täytynee hankkia nämä "Vempeleet"!!! Kiitos kommenteista ja kommentoikaa vaan lisää jos on kokemuksia.\nMiten olis Peltosen vastaavat versiot. Hinta n puolet halvempi kuin OAC. Joko voideltava tai nanogrip pohja.\nJa tässä sitten vielä halvempi karvalakkiversio. Mitat pikkasen erilaiset kuin OAC:lla ja Peltosella, eikä mitään nanoja tai muita hienouksia. Käyttöominaisuuksista edellä mainittuihin verrattuna en väitä mitään, kun on omia kokemuksia vain näistä.\nEi noita peltosen ja Polar ski suksien lyhyitä versioita kannata sotkea ollenkaan OAC "liukulumikenkiin".\n^ Ehkä ne toimisivat hyvinä aihioina hiukan vastaaviksi hiihtimiksi, jos itse virittelisi niihin nousukarvat..?\nLieköhän noissa Peltosissa ja Polareissa ole teräskantteja??? Ei ainakaan mainittu noilla sivuilla mitään ... Nousukarvakin on Must-juttu!!!\nKäsittääkseni teräskantti noin leveässä suksessa on hyödytön muussa kuin markkinointimielessä.\nAinakaan Peltosissa ei ole teräskantteja, eikä karvoja.\nTeräskantti on hyödyllinen avotunturissa, jossa mennään kovalla ja vinolla pohjalla. Ainakin tavallisessa suksessa. Kuvittelisin, että auttaa myös leveitä lumikenkiä puremaan jäiseen sivurinteeseen.